
, TUNTEMATON.* 


Jo nuorukais-ijässäni löysin itseni usein met 
sästä, vieläpä joskus hautausmaaltakin, syvistä 
mietteistäni elämän ongelmia ratkaistakseni. Ajat- 
telin usein istuessani kalliopaadella sydänmaan sy- 
vyydessä: Mitävarten olen niin erilainen muita 
ikäisiäni; mitävarten mieleni viihtyy enemmän täällä, 
kuin toisten leikeissä ja tansseissa? Mitävarten kai- 
paan niin äärettömästi ratkaisua näille kaikille luon- 
non salaisuuksille, kuin sitä ei kukaan toinenkaan 
tee? Ja mitävarten viihdyn täällä enemmän kuin 
kirkossa esimerkiksi? Sain joku kerta huomautuk- 
sen, että se muka olisi »vihollisen hienoa juonta» 
kirkosta pois pysyttääkseen, mutta kun taas vertailin 
tätä Jumalan suurta luonnon temppeliä ja muita 
käsillä rakennetuita toisiinsa, niin erotus oli ääre- 
tön. 

Täällä ei puhuttu synnistä, kuolemasta, häpe- 
ästä ja kirouksesta, eikä ijankaikkisesta kadotuk- 
sesta. Vaan täällä Jumalan mahtavan luonnon sulo 
loihti mieleeni elämää ja iloa; iäisyyden kaikki 
valtaava hymni soitti mieleeni rauhaa, sanoma- 
tonta rauhaa. Tätä suloa tuntiessani, huomasin 
joskus istuvani kyyneleet silmissäni. Sanomaton 
yksinäisyyden ja kaipauksen tunne valtasi silloin 
mieleni, ja sieluni olisi liitänyt pois, kauas, kauas! 

Pidin itseäni niin käsittämättömänä ilmiönä, että 
kukaan ei minua ymmärtänyt, enkä minä puolestani 
ymmärtänyt ketään. Sulkeuduin siis itseeni, luon- 
toon ja kirjoihini. 

Tällöin minä joskus ajattelin hautaa ja hautakir- 
jotusta, joka olisi ollut seuraava: »Hän oli tun- 
tematon, jota ei kukaan tuntenut, ja joka ei ketään 
tuntenut». 

Mutta vaikka mielipiteeni tässä suhteessa ovat- 
kin paljon muuttuneet, ja henkeni on tuttavia maa- 
ilmassakin löytänyt, niin on tuo ajatus kuitenkin 
vielä niin rakas, että en henno siitä luopua, var- 
sinkin kun se mielessäni vieläkin esittää vaatimat- 
tomuuden perikuvaa, ja niin pyydän hävitä tuon 
nimen taakse vieläkin. 

Helsingissä tammikuun 16 p:nä 1906. 

Tie, totuus ja elämä. 


Tässä kirjassa esitetyt päätelmät ja ajatukset 
älkööt olko mitään ehdottomia totuuksia kellekään, 
älkäätkö saattako aikaan mitään häiriötä kenenkään 
vakaumuksissa, sillä minkään totuuden luonto ei 
ole eikä saa olla kiivas eikä mieliä häiritsevä. Jos 
siis joku huomaa itselleen sopimatonta, jättäköön 
sen huomioon ottamatta. Jos se on totuus, ei se 
jää itämättä, mutta jos se on valhe, jää se itsestään 
unhotuksiin. 

Väärinkäsitys on maailman alusta ollut se paha, 
jota me pahaksi sanomme. Älköön siis kukaan 
menkö väärinkäsityksiin. Jos itse olen sen tehnyt, 
niin suonette sen anteeksi! 

Tässä en tahdo mitään kellekään tyrkyttää, iloni 
olisi vaan saada jokainen ajattelemaan itse ja itse- 
näisesti. Jos jonkun »auraan» jotakin näistä miet- 
teistäni tarttuu, niin se on totuuden vaistoksi ja 
sen ansioksi luettava, minulle ei se kuulu. 

Meidän viimeinen Mestarimme Jeesus Natsarea- 
lainen on sanonut: »Minä olen tie, totuus ja elämä, 
ja joka uskoo minua, hän saa myöskin elämän». 

Tämän lauseen alkumuotoa emme tiedä, koska 
Hän ei itse sitä kirjottanut, ja pitkien aikojen pe- 
rästä muistiin kirjotetuita puheita värittää aina 
kirjottajan omat mielipiteet, ja toinen asia on kään- 

nökset. Mutta nyt kuitenkin voimme siitä löytää 
johdon ja totuuden, vaikka sanamuoto olisikin pi- 
dettävä ihan tällaisena. Mutta jos uskaltaisimme 
siinä sanoja muutella toisille paikoille, niin saisimme 
siitä paljon ymmärrettävämmän lauseen, joka kuu- 
luisi: » Minulla on totuus, elämä, ja tie näihin; joka 
uskoo, hän saa myöskin ne tietää». Ja niin on 
meillä jokaisella aina edessämme totuus; se on ollut 
maailman alusta ja on aina olemassa, jos vaan joku 
tahtoo sitä tuntea. Elämä on myöskin aina ollut 
ja tulee meistä riippumatta aina olemaan, ja sitä 
tunteaksemme on meillä myös aina tie avoinna, jos 
vaan tahdomme sitä käyttää. 

Käyttäkäämme siis tuota tietä! Tutkikaamme 
totuutta, tutkikaamme elämää. Älkäämme odottako, 
että joku lähtisi oppaaksemme, vaan lähtekäämme 
yksin vaeltamaan, kyllä niitä tovereita sitten aina 
löytyy. Eikä matka erämaan läpi koskaan tunnuk- 
kaan oppaan johdolla ja kumppaneitten seurassa 
niin mieltäkiinnittävältä, kuin silloin kun yksin 
vaellamme. Samoin totuuden etsinnässäkin. Siinä 
kyllä voi harhapolkuja joskus tulla käymään, mutta 
silloinpa ne tulevat paremmin merkityiksi ja huo- 
mioonotetuiksi, kuin oppaan johdolla, jolloin niitä 
ei huomatakaan. Muistakaamme, että me olemme 
koulussa, jossa meidän täytyy opetella itse läk- 
symme. 

Elämme murrosaikana, jolloin kaikki vanhat pe- 
ruspylväät näyttävät horjuvan, niin kirkollisella, 
kuin valtiollisella ja yhteiskunnallisellakin alalla. 
Sellaisten murroskausien aikoina on aina joku suuri 
mies ilmestynyt näyttämölle. Olisikohan meillä 

odotettavissa tällaisen Suuren Mestarin lihaan tule- 
mista, joka olisi suurempi kuin entiset ja hallitsisi 
elämää ja totuutta paremmin kuin entiset? Jospa 
tämäkin pieni kirjanen voisi olla huutavan äänenä 
korvessa, että valmistaisimme tietä Hänelle. 





Syyn ja seurauksen laki ja 
pelastusoppi. 


Mitä ikinä te kylvätte, 
sitä te myös niitätte. 


Näinä päivinä on suomenkielisessä asussa tuotu 
julkisuuteen tieteellinen tunnustus tuosta ikivan- 
hasta itämaalaisesta uskontojen perustotuudesta, jota 
he kutsuvat Karmaksi eli syyn ja seurauksen laiksi, 
jonka Jeesuskin on omistanut ja joka on esitetty 
tällä lyhykäisellä lauseella: » Mitä ihminen kylvää, 
sen hän niittääkin». 

Mutta kristillinen kirkko ei ole tälle lauseelle 
antanut suurtakaan merkitystä, sillä se ei kuulu sen 
pelastusteoriaan. Itämaisissa uskonnoissa se on pe- 
rustuksena ja pääasiana. Minkä erehdyksen kris- 
tillinen kirkko siinä on tehnyt, sen tulemme kohta 
näyttämään. 

Kristillinen kirkko ja teologia pitää ihmisen ' 
pelastusta pahan vallasta mahdollisena ainoastaan 
Kristuksen ja Hänen sovinto-kuolemansa kautta. 
Muuta keinoa se ei näe eikä tunnusta. Ihmisellä 
siis ei ole sen asian kanssa suurtakaan tekemistä, 
niinkuin muutamat evankelisen liikkeen äärim- 
mäiset sanovatkin, että: »Se on aikojen alussa jo 
määrätty asia, että ihmiskunta tulee Kristuksen 

veren ja uhrikuoleman kautta pelastumaan synnin 
vallasta. Ja sinulla siis yksityisenä syntisenä ih- 
misenä ei ole tämän Jumalan päätelmän kanssa 
mitään tekemistä. Jos tahdot päästä vapaaksi syn- 
nistä ja pahan vallasta, niin usko ainoastaan tämä 
asia — ja sinä olet vapaa!» 

Näin äärettömän huokea ja yksinkertainen on 
meidän kirkon pelastusoppi. Mutta siinä löytyy 
eräs vaikeus, joka on sangen suuri ja vaarallinen. 
Ja se on epäusko. $Se nimittäin, ettei uskotakkaan 
sitä noin yksinkertaiseksi. Suurin pahantekijä, joka 
rikostensa paljoudesta on joutunut kauhuihinsa ja 
haluaisi päästä niiden painon alta mitä pikemmin, 
katselee epäilevästi pappia, joka lupaa ne hänelle 
noin yksinkertaisesti anteeksi antaa ja pois pyyhkiä. 
Sillä hänkin tietää senverran luonnonlakien ja oman- 
tuntonsa vaikutuksesta, että syyllä on aina seura- 
uksensa. 

Ja luonnon eli Jumalan lakeja ei yhdessä het- 
kessä muuteta, eikä niihin voi vaikuttaa yhden tai 
toisen ihmisen usko tai uskottomuus. Siis meidän 
täytyy vaan tunnustaa tuo Kristuksen oma oppi: 
» Mitä te kylvätte, sen te myös niitätte». 

Sitten asettaa kirkko Kristus-ihanteensa niin 
korkealle, että Hänen kaltaisekseen on tavallisen 
»syntisen» ihmisen missään suhteessä mahdoton 
pyrkiä. Hän on kristinuskon aurinko, maailman 
valkeus ja Jumalan ainoa poika, niin täydellinen, 
että sitä ei ihmisjärki voi käsittää. 

Mutta Jeesus sanoessaan: te olette Jumalan 
pojat, tulkaa siis täydellisiksi niinkuin teidän isän- 
nekin täydellinen on, ei asettunut itse semmoiselle 

etuoikeutetulle, yliinhimilliselle jalustalle, jolle Hän 
on jälestäpäin asetettu. Päinvastoin Hän kehottaa 
kaikkia ihmisiä, joilla on se mahdollisuus, kehittä- 
mään itseään yhtä täydellisiksi kuin heidän taivaal- 
linen isänsäkin on Ei Hän aseta itseään missään 
suhteessa parempaan asemaan kuin muutkaan ihmi- 
set, vaikka Hän tietysti oli. Buddhalaisetkin osot- 
tavat hänelle suurta kunnioitusta ja sanovat, että 
hän oli korkealle kehittynyt ja nirvanaan ennättä- 
nyt adepti. Nirvanaan ennättänyt merkitsee budd- 
halaiselle samaa kuin täydellinen, ja siihen kehot- 
taa Jeesus jokaista pyrkimään. 

Meidän teologiamme pitää vielä kovin suuressa 
arvossa juutalaisten vanhan testamentin aikuista uhri- 
käsitystä. Ja monet panevat koko merkityksen van- 
halle testamentille siihen, että se näyttää koko suku- 
juuren Jooseppiin saakka alenevassa polvessa siitä 
uhrikaritsasta, joka oli maailman alusta valittu 
maailman syntien sovittajaksi. 

Mutta he eivät ollenkaan huomaa, että koko 
tämä suurisuuntainen järjestelmä käy merkitykset- 
tömäksi, kun sanotaan, että Jeesus sikisi Pyhästä 
Hengestä ja syntyi neitseestä Mariasta, eikä siis 
ollut Joosepin poika. 

Monta muuta sangen omituista pönkitystä on 
laitettu tuon lunastusopin varalle, vaan se ei ollut 
Jeesuksen tarkoitus, sillä Hän ei hyväksynyt uhreja 
eikä paastoomisia. Hän sanoo, että se oppi, jota 
Hän opettaa, on puhtaampi kuin vanhantestamentin, 
ja ettei siis uutta viinaa panna vanhoihin leileihin 
eikä uutta paikkaa vanhaan kankaaseen. Ja siksi 
Hän ajoi ulos uhrieläinten kaupitsijat temppelistä. 

Kun juutalaiset viisaat Häntä kiusasivat ja koet- 
tivat sanoillaan solmita, niin muuan kysäsi: »mikä 
on suurin käsky laissa?» Vastasi Hän siihen: »Ra- 
kasta Jumalaa yli kaiken; se on suurin käsky, ja 
* toinen on saman kaltainen: Lähimmäistäs niinkuin 
itseäs. Siinä on laki ja profetat». Siis koko van- 
han testamentin sisällys muutamilla sanoilla lausut- 
tuna, samalla kun se oli uudenkin. 

Silloin kirjanoppinutkin huomasi, ettei hän voi- 
nut mitään kieroudellaan, vaan hänen täytyi tun- 
nustaa totuus ja sanoa: »Oikein, Mestari, sinä sa- 
noit totuuden; sillä yksi on Jumala ja ei ole toista 
paitsi häntä. Ja rakastaa häntä kaikesta sydäm- 
mestä ja kaikesta ymmärryksestä ja kaikesta sie- 
lusta ja kaikesta väestä, ja lähimmäistä niinkuin 
itseänsä, se on enempi kuin kaikki polttouhrit ja 
muut uhrit». Ja silloin Jeesus kuullessaan tuon 
fariseuksen vastauksen ja huomattuaan, että hän 
oli ymmärtänyt totuuden, sanoi hänelle: » Et sinä 
ole kaukana jumalan valtakunnasta»! (Mark. 12: 34). 

Mutta vaikka kirkko ja teologia ovat vuosisatoja 
tätä asiaa pohtineet ja opettaneet, eivät he kuiten- 
kaan ole ehtineet niin pikälle, kuin tämä kirjan- 
oppinut muutamassa minuutissa. 

Kristusta emme siis saa, Hänen oman oppinsa 
perusteella, asettaa miksikään »veriuhriksi», jonka 
Jehova olisi vaatinut vanhain pakanallisten tapain 
mukaan =tapettavaksi, yhden ainoan ihmisen eli 
Evan syntiinlankeemuksen takia ja siitä johtuneitten 
maailman syntein edestä. Tällainen käsitys, samalla 
kun se asettaa Jumalan käsitteen barbaariseen va- 
loon, niin se samalla kasvattaa sairalloista mielikuvi- 


tusta ihmisissä, jotka eivät vielä itse kykene otta- 
maan Jeesuksen omasta opista tarkempaa selkoa. 

Sillä semmoiset nimitykset, kuin »Jeesus veri- 
ylkä», »Jeesus verinen sovittaja», »verikuolema» ja 
» veri-uhri», miten ne ovat ymmärrettävät terveen 
järjen kannalta? 

Olen itse ollut niin haaveellisella uskonnollisella 
kannalla, että minkäänlainen järjen käsitys ja vil- 
jelys ei voinut tulla mieleeni. Mutta kun minä 
iltasella ajattelin »nukkua haavoin Kristuksen», niin 
teki tuo ajatus minun sisimmässä sielussani niin 
pahan ja ristiriitaisen vaikutuksen, että se lopulta 
muodostui tavattoman tympäiseväksi. Pidin kyllä 
Jeesusta äärettömän kalliina ja rakkaana vapahtaja- 
nani ja synnistä pelastajanani, mutta tunkea Hänen 
verisiin haavoihinsa, sitä ajatusta en jaksanut sietää 
enkä mielikuvituksissanikaan toteuttaa ... 

Uskontoja on syytetty, että ne milloin kasvat- 
tavat sairalloista mielikuvitusta, milloin taas pessi- 
mististä surkeamielisyyttä ja saamattomuutta, mutta 
kovin vähän raitista ja järkevää maailmankatsomusta. 
Tähän meidän luterilaiseen oppiimme voivat kyllä 
kaikki tällaiset ominnat sisältyä, mutta enimmäkseen 
näyttävät ne vaihtelevan joko ankarana rankaise- 
vana helvetti-oppina taikka evankelisena pelastus- 
oppina Kristuksen uhrikuoleman kautta. Mutta tuo 
mainitsemani raitis rakkauden oppi, jota Jeesus 
itse opetti, on vielä hyvin vähän edustettuna. 

Mutta minkälainen se sitten on? 

Se on seuraava: 

» Rakastakaat Jumalaa yli kaiken ja lähimmäis- 
tänne kuin itseänne». 

» Olkaat täydelliset, niinkuin teidän taivaallinen 
Isänne täydellinen on!» 

» Mitä ikänä te tahdotte, että ihmisten pitää 
teillo tekemän, se tehkäät te ensin heille». 





Kristinusko ja buddhanoppi. 
I. 
Usko ja järki. 


Luin viime jouluksi ilmestyneen pienen kirjasen, 
jonka nimi on: »Kristinusko ja Buddhalaisuus toi- 
siinsa verrattuina». Sen on kirjottanut eräs teo- 
logian lisensiaatti, kirkkoherra R. Handman, ja suo- 
mentanut K. K. Ahlstedt. Kirjasessa tehdään kii- 
tettävän seikkaperäisesti selkoa mainittujen uskon- 
tojen perusjuurista. On hauskaa, että Europankin 
teologiassa on näin tavattoman tasaisesti ja ennak- 
koluulottomasti arvosteltu tätä länsimaiselle kirkolle 
vaarallisena pidettyä oppia, buddhalaisuutta. Kirjan 
tekijällä on kuitenkin ollut sama vika kuin kaikilla 
muillakin länsimaisen kirkon teologeilla. Hän sa- 
noo m. m: 

» Kristinuskon historia osottaa selvästi, että pe- 
lastusaatteella on historiansa, kehityksensä, ja me 
saamme seurata tätä kehitystä vanhassa testamen- 
tissa. Vanha testamentti on sentähden kristinuskon 
välttämätön esiaste, jota ilman me emme saattaisi 
ajatella sitä historialliseksi todellisuudeksi». 

Se on totta, ja sen me kyllä myönnämme aat- 
teeseen ja kansakuntaan nähden, vaan siihen 
nähden, että vanha testamentti olisi olemassa aino- 

astaan Jeesuksen syntyperää todistaakseen, sitä 
emme osaa ajatella johdonmukaisuudeksi. 

Ja se seikka, että kristinusko kaikkialla pyrkii 
personoimaan semmoisia käsitteitä, jotka eivät so- 
vellu personallisiksi, ei suinkaan ole sille eduksi. 
Luomishistoriasta esim. saamme sen käsityksen, että 
»Jumala loi ihmisen omaksi kuvaksensa» — siis ruu- 
miin puolesta, sillä henkeä ei luoda eikä voi luoda. 
Mutta me emme voi käsittää Jumalaa minkäänlai- 
sena personallisuutena. Samaten on kristinusko 
pyrkinyt personoimaan ja supistamaan Kristuksen 
koko Jumalankäsitettä ja pelastuskäsitettä, mutta 
kummassakin suuremmassa tai vähemmässä määrässä 
epäonnistunut. Sillä jos itsetietoisuuteen kohonnut 
kristitty alkaa etsiä Jumalaa oman oppinsa avulla, 
niin eipä hän sitä löydäkään. Se on kaikkialla 
kääritty niin paksuun personallisuuden verhoon, 
että kun tuo verho vielä on aikojen kuluessa kas- 
vanut hänen omainkin silmäinsä päälle, niin ei hän 
osaa löytää sitä edes raamatustaan ja Kristuksen 
omista opetuksista, jollei hän saa silmiänsä auki 
muualta tulevilla neuvoilla. 

Semmoisen neuvon on tämän kirjottajalle anta- 
nut juuri buddhanoppi, ja siitä syystä täytyy mi- 
nun olla kiitollinen sitä kohtaan, sillä nyt minä näen 
Kristuksen opin oikeassa valossaan. Buddhanoppi 
repi silmiltäni sen hunnun, johon kristillisen kirkon 
oppi oli ne verhonnut. 

Kirkko-oppi kyllä tunnusti, että uskonto pitää 
olla se silta, jonka tulee auttaa ihmistä korkeim- 
man hyvän ja täydellisyyden tuntemiseen, johon 
uskonnot myöskin kaikki kehoittavat, ja jota kaik- 

kien uskontojen perustajat ovat tehneet. Mutta jos 
me kysymme neuvoa kristillisen kirkon papeilta, 
dogmeilta ja tunnustuskirjoilta, miten on käsitettävä 
Kristuksen neuvot ihanan ikihyvän, rakkauden, 
puhtauden ja täydellisyyden saavuttamiseksi, niin 
vastaavat kaikki yhdestä suusta: »Sinulla, hyvä ys- 
tävä, ei ole sen asian kanssa mitään muuta teke- 
mistä, kuin ainoastaan uskoa Kristuksen kaikki si- 
nun edestäsi tämän jo tehneen.» 

Mutta jos sanot: »Minun järkeni ei hyväksy sitä 
eikä asetu näin saamattomaan asemaan», sanotaan 
sinulle: 

»Järkesi ei saakkaan sitä hyväksyä, eikä se 
voikkaan sitä hyväksyä, sillä se on järjelle käsittä- 
mätöin ja Jumalan mittaamattomassa viisaudessaan 
ihmisille osottama armo ja rakkaus». 

Mutta mitävarten on Jumala minussa itsessäni 
sitten herättänyt tämänkään verran järkeä, jos se 
on Hänen tahtonsa, etten saa sitä käyttää? 

Näitä kyselyjä tehdessäni huomaan, että nekään 
eivät johdu minun omasta tahdostani, minun perso- 
nallisuudestani, vaan jokin ihmeellinen järki vai- 
kuttaa tähän alempaan »minään», tähän personalli- 
suuteen. Huomaan, että minun korkeampi olentoni 
ei olekkaan tuo ruumis. Siis ruumis ei olekkaan se 
jumalan kuva, vaan siinä asuu jumalan kuva eli 
henki. Nyt huomaan, että tuo kaikkialla ympäril- 
läni vallitseva elämä, nuot suuret käsittämättömät 
luonnon lait, jotka minussakin vaikuttavat, ovat 
kaikki mittaamatonta järkeä — tuota kirkon kieltämää. 

Mutta kumpaa nyt uskallan vapaammalla sydäm- 
mellä ja omallatunnolla tutkia: Jumalallista suurta 

järkeäkö, joka minussakin toimii ja aina kehottaa 
tutkimaan, vai kirkon oppiako, joka iankaikkisella 
helvetin piinallaan uhkaa rangaista tuollaista jär- 
keilyä? 

Tutkin muita uskontoja ja oppeja neuvoa saa- 
dakseni. Ja ihmeekseni en löydä mistään kieltoa 
järjen viljelemiselle uskonnon asioissa, päinvastoin 
kaikki kehottavat ihmistä ajatteluun ja omaan 
pyrkimykseen, ottamaan itse selvää asiasta. Vie- 
läpä toiset panevat sen ehdoksikin totuuden tun- 
toon tulemiselle. 

Tarkastelin Kristuksen omaa oppia, josko sieltä 
löytyy pätevää tukea tuolle kiellolle — ja katso: 
sieltä ei sitä löytynyt! 

No mistä se sitten johtuu? 

Tarkastelen historiaa ja kansojen ja kirkonmies- 
ten vaikutusta opin suuntiin. Ja mitä merkillistä 
minulle selviää! Kaikkialla näen tieteellisten to- 
tuuksien äärettömät ponnistukset juuri kirkkoa vas- 
taan. Näen niin yksinkertaisia tosiasioita, että lap- 
sikin ne jo tietää tosiksi meidän päivinämme, mutta 
kuitenkin kirkko on vastustanut vuosisatoja niiden 
tunnustamista ja inkvisitsionineen vainonnut jokaista, 
joka uskalsi niitä puolustaa. Näen suuria erehdyk- 
siä, joita nuo totuuden sankarit, kirkon palvelijat 
itsepintaisella sitkeydellä puolustivat, muka kirkon 
arvon ja kunnian turvaksi. Ajattelin: ehkäpä täältä 
löytyy muitakin tärkeitä asioita, — ja niin löytyikin. 
Näin, että kirkon miehet olivat laittaneet vallituk- 
sia omain pyyteittensä suojaksi ihan samalla tavalla 
kuin muutkin itsevaltiaat heidän läänitystensä ja 
pyyteittensä suojaksi, ja että pyyteet eivät ole 

olleet usein totuuden palvelukseksi, vaan aivan yk- 
sinkertaisesti omain aineellisten etujen säilyttämi- 
seksi. Silloin tietysti ei ollut aina silmämääränä, 
mikä oli oikein, vaan millä saavutettiin tarkotus. 
Syntyi ääretön joukko lakeja, dogmeja ja opinkaa- 
voja, joihin vahvistukseksi sovitettiin raamatun 
paikkoja kääntämällä väärin teksti kielestä toiseen, 
kun se vaan saatiin tukemaan kirkon tarkotuksia. 
Huomattiin, että järjen käyttämisen kielto on kir- 
kolle mitä tepsivin keino tässä asiassa, ja niin se 
syntyi ja jäi kautta aikojen seuraamaan kirkon oppia. 

Roomalaisten arenoilla kehittynyt raakalaisuus 
muodosti iankaikkisen kidutuksen ja helvetin opin, 
tehden siten Kristuksen ihanasta rakkauden opista 
kirouksen, vihan ja tuomion opin. 

Nyt jos vertailemme näitä oppeja toisiinsa, niin 
huomaamme heti, että buddhalaisuus ei ole koskaan 
pyrkinyt personoimaan semmoisia käsitteitä, joilla 
ei personallisuutta ole. Sitten ei se ole koskaan kiel- 
tänyt tunnustajoitaan parhaansa jälkeen itse tutki- 
masta Jumalan suuria töitä ja kehittämästä itseään 
täydellisiksi. 

Helvetinoppia ei buddhalainen tunnusta, sillä 
hän tietää, että sellaista paikkaa ei ole eikä tarvi- 
takkaan. Sillä luonnon järkähtämätön laki on, että 
kaikki on muutosten alaista ja että luonnossa ei 
löydy mitään iankaikkisesti pysyväistä, paitsi itse 
Jumala. 

Väärinkäytökset ovat myöskin selvemmän edes- 
vastuun alaiset kuin kristinuskossa, sillä tässä ei 
mitkään välikädet tule toimijaa pelastamaan toimin- 
tansa seurauksista, vaan on hänen ehdottomasti itse 

kärsittävä se »karma», jonka hän rakentaa. Siis 
hän saa luonnon lain mukaan niittää sen, mitä hän 
on kylvänyt. Ja jos rangaistus ei kohtaa toimijaa 
tässä elämässä, saa hän, käytyään tuonelassa, tulla 
uudestaan takaisin sitä kärsimään ja oppimaan elä- 
män koulussa, siksikun hän on vioista vapaa. Ja 
jos kristillinen kirkkokin olisi alusta alkain ottanut 
huomioonsa tämän tosiasian, jonka Jeesus on niin 
selvästi opettanut Johanneksen evankeliumin kol- 
mannessa luvussa, niin ei se koskaan olisi tullut 
niin vääryydellä kiedotuksi. Sillä kirkon palveli- 
jain olisi täytynyt tietää, että vaikka tarkotus py- 
hittäisikin keinot, on vääryys kuitenkin heidän itsensä 
sovitettava, eikä heidän olisi sopinut ajatella, että 
Kristus antaa anteeksi heille, kun he ovat kirkon 
palveluksessa. 

Sitten ei buddhanusko koskaan ole vastustanut 
yleishyödyllisiä tieteitä, vaan sovittanut oppinsa 
talouteenkin, jokapäiväiseen elämään, vieläpä maan- 
viljelykseen. Filosofi on siihen voinut ottaa osaa 
yhtä suurella mielenkiinnolla kuin peltomieskin, 
sillä se perustuu oikeastaan filosofiaan. Senvuoksi 
onkin Intiassa niin äärettömän korkealle kehitty- 
neitä adepteja. 

Tämmöistä puhetta ei tietenkään tunnusta ky- 
seessä olevan kirjasen tekijä, vaikka hän arvoste- 
lee asiaa sangen tasapuolisesti. Mutta minun ei 
tarvitse muuta kuin huomauttaa, että hän kuuluukin 
vielä samaan kirkon joukkoon, josta edellä olen pu- 
hunut, ja on hänelle siis ihan mahdotonta tunnus- 
taa koko totuus, niin kauan kuin Kristuksen oma 
oppi on vielä verhoissaan. Mutta nämä onkin juuri 

puhdistuksen enteitä, niinkuin mainitussa kirjassa 
esitetään erään uuden apostolin lausuneen eli roh- 
jenneen lausua: »Europassa on nyt taas kypsynyt 
se aika, jolloin arialaisten lännessä asuvat jälkeläiset 
saavat kuulla ja oppia tuntemaan Buddhan puh- 
dasta, väärentämätöntä oppia. Tämä puhdas oppi 
on Europassa oleva tulevaisuuden uskonto ja on 
aikaansaava Europassa kansain aatesuunnassa ja 
katsantokannassa sellaisen mullistuksen, jommoista 
ei ole nähty kristinuskon maahantuomisen jälkeen.» 

Sama mies on edelleen niiden puustavillisten 
yhtäläisyyksien nojalla, joita tavataan kristinuskossa 
ja buddhalaisuudessa, sekä viitaten viime mainitun 
korkeampaan ikään, uskaltanut väittää: »Kristinopin 
perusopit, samoin kuin sen perustajan koko esiin- 
tyminen, on ilmeisesti buddhalaista alkujuurta, ja 
tuo rakkautta uhkuva natsarealainen, jolle jokainen 
buddhalainenkin osottaa kunnioitustaan, oli nirva- 
naan ennättänyt arahati.» 

Sitten jatkaa tekijä: 

» Vertailukohdat buddhalaisuuden ja kristinuskon 
välillä esiintyvät tosiaankin ei vain yksityisissä 
opinkohdissa, vaan myöskin näiden uskontojen his- 
toriassa ja kehityksessä niin silmäänpistävästi, ettei 
suinkaan ole kummeksittava sitä, että muutamat 
uudenaikaisen tieteen suunnat, jotka kaikkialla tah- 
tovat havaita yhteyttä ja selittää kaikki ulkonaisten 
vaikutusten avulla, myöskin ovat tulleet johtaneeksi 
kristinuskon buddhalaisuudesta.» 

Mutta minä pyydän kysyä: 

Miksikä emme saisi nähdä kaikkialla yhtäläi- 
syyttä? Onko se vika, että niin teemme? Vallit- 

seehan koko luonnossa yksi yhteinen laki, yksi yh- 
teinen Jumala. Ja se joka asettuu näitä vastusta- 
valle kannalle, se ei voi menestyä. Eikö nyt siis 
löytyisi yhtä yhteistä totuutta? Ehdottomasti. Siis 
täytyy olla yksi yhteinen keino, jolla se löydetään. 

Mutta mistä johtuu tuollainen erilleen pyrkimi- 
nen eli separatismi? 

Tunnemme kertomuksen langenneesta enkelistä, 
josta tuli saatana eli tuon erilleen pyrkimisen isä. 
Siitä asti sanoo uskontomme oppi tuon vian eli 
pahan maailmassa vaikuttaneen ja aina yrittäneen 
vastustaa Jumalan tarkotuksia. Ja että kirkkomme 
miehet ovat kautta historian aina olleet enemmän 
tai vähemmän separatisteja tässä suhteessa, sen me 
olemme jo myöskin nähneet, sillä he ovat aina vas- 
tustaneet totuutta. 

Pahallakin on siis meidän kirkon opin mukaan 
personallinen isä eli alkuunpanija. Itämaisten us- 
kontojen mukaan ei semmoista ole, vaan kärsimys 
on ollut aina maailmassa ja tietämättömyys johtaa 
ihmisiä väärintekoihin. Tämän voimme kyllä omak- 
sua, sillä jos ihminen aina tietäisi, mikä on oikein 
ja totuus, niin harvoin hän tekisi sitä tietoaan vas- 
taan. Silloinhan hän *tietäisi, että hän ehdottomasti 
saisi tuon totuudesta poikkeamisensa takia itse kär- 
siä, eikä lapsikaan pistä mielellään kättänsä tuleen, 
kun hän sen kerran on tehnyt. 

Siitä ajatuksesta, että nämät kaksi maailman 
uskontoa joskus tulisivat sulamaan toisiinsa ja täy- 
dentämään ja selvittämään niitä puutteita, joita 
kummassakin mahdollisesti on, lausutaan : 

» Tämä niin epäselvä molempain uskontojen se- 

koitus, kuin tässä otaksumassa ilmenee ja nykyään 
on päiväjärjestyksessä monilla niinkutsutuilla sivis- 
tyneillä, unohtaa juuri, katsellessaan sitä paljoa yh- 
teistä, mitä näissä on, sen syvälle ulottuvan erilai- 
suuden, joka erottaa nämät molemmat kauvas toi- 
sistaan, unohtaa että kristinusko on yhtä korkealla 
buddhalaisuuden yläpuolella, kuin oikea päämää- 
rästään tietoinen siveellisyys on yläpuolella sokeata 
luontoa.» 

Tältä kannalta sitten selitetään näiden molem- 
pain uskontojen sisällystä. Mutta niinkuin jo ver- 
tauksen sisällyksestä huomaa, joutuu selvittäjä monta 
kertaa puhumaan liikoja asian puolesta, josta ken- 
ties oli ollut aikomus puhua vastustavasti, ja päin- 
vastoin. 

Nyt minä tahtoisin tämän esimerkin johdosta 
kysyä kirjottajalta: Mitä hän tarkottaa »sokealla» 
luonnolla? ja mitä sillä sivellisyydellä, joka on ylä- 
puolella luontoa? 

Tästä minun mielestäni selviää, että kirjottaja 
ei ymmärrä vielä yksinkertaisimpia tiedon alkeita; 
kykenisikö hän sitten sellaisia syvällisiä oppeja 
kuin buddhanoppia selvittelemään? Ei ainakaan 
niiden »sisäistä» puolta, josta hän lupaa tehdä sel- 
vää! Se on kyllä helppoa jutella, vaan minä luulen, 
että koko Intiassa ei ole monta semmoista miestä, 
joka täysin selviäisi tästä tehtävästä. 

» Sokea luonto» on liian yksinkertainen materia- 
listinen käsite, jota korkeamman järjen kannalta 
katsoen ei ole olemassa. 

Luonnon yläpuolelle emme voi ulottaa käsittei- 
tämme, sillä emme voi mielikuvituksissammekaan 


ajatella eli kuvitella, mitä olisi luonnon yläpuo- 
lella. 

Mutta jos ajattelemme tätä silmäimme edessä 
olevaa luontoa, niin mitä siveellisyyttä sitten ajat- 
telisimme, jota siinä ei ole? Vertailkaamme luon- 
non ja ihmisen siveellisyyttä toisiinsa. Missä ta- 
paamme luonnossa sellaisen epäsiveellisyyden kuin 
ihmisten keskuudessa? Se joka halveksuu luontoa, 
ei ymmärrä vielä luonnon pyhättöä. Se on juuri 
se kirja, joka on ihmiskunnalle opettanut kaikki 
mitä se tietää, sillä luonnon ulkopuolelta ei ole 
koskaan mitään tieteellistä saatu. Kun siis vertaus- 
kuvan on käynyt tällä tavalla, niin tietysti käy itse 
asian, johon vertauskuvaa sovitettiin, samalla ta- 
valla, ja olisi minusta siis parasta, että totuus täs- 
säkin myönnettäisiin. 

Näin käy sangen usein katseltaessa syvimpiä 
totuuksia ja vertailtaessa niitä joihinkin jokapäiväi- 
siin asioihin. Ja kun tarkemmin katsotaan, onkin 
vertailija, joka on esittänyt luontoa esim. sokeaksi, 
ollut itse sokea. 


II. 
Taivas ja nirvana. 


Yhteen kirjan kohtaan en saata olla vielä kajoo- 
matta. Sivulla 31 sanotaan nirvanasta puhuttaessa, 
että »se meidän käsitteittemme mukaan merkitsee 
olemattomuutta, että siis buddhalaisuus päättyy 

jäykkään nihilismiin, olemattomuuteen, sammuneena 
olemiseen, ja on se siis itsensä hävittämisoppi.» 

Mutta buddhanopin kannalta asianlaita on päin- 
vastainen. Nirvanassa buddhalainen luulee tule- 
vansa täydelliseksi eli Jumalan kaltaiseksi. Nyt 
hänen ei enään tarvitse tulla takaisin maan päälle, 
vaan jää hän Jumalan asuntoihin, sellaiseen sano- 
mattomaan autuuteen, »jota ei yksikään kieli voi 
kertoa eikä suu puhua». 

Ja nyt pitäisi kuitenkin selittää sitä oikein kou- 
raantuntuvasti, muuten se on tyhjyyttä! Mutta 
koettakaamme yhtäkaikki mielikuvituksemme avulla 
päästä ymmärtämään, mimmoinen on buddhalaisen 
nirvana! 

On sanottu meillä taivaassa olevan »kulta- 
kruunut, valkeat vaatteet ja harput, joilla saa soi- 
tella.» 

Ajatelkaamme nyt olevamme jonkun buddhalai- 
sen mestarin seurassa täällä taivaassa. Silmämme 
iskee ensinnä noihin kultakruunuihin. Kaikilla on 
samanlaiset. Tämä mestari sanoo: »En välittänyt 
tuosta aineesta enää maanpäälläkään ollessani — 
ja nytkö minun täytyy tuollaista raskasta melttoa 
kantaa, joka on minulle kokonaan arvoton?» Eikä 
sillä ollut meidän toistenkaan mielestä mitään arvoa; 
olihan se jokaisella. Ja sitten me kaikki ajatte- 
limme samoin, ja kultakruunut hävisivät heti. 

Sitten me katsoimme tuota harppuamme ja tuo 
buddhalainen mestarimme sanoi taas: » Mitähän tar- 
kotusta varten tämä on annettu; enhän minä täl- 
laista koskaan tule tarvitsemaan; osaan minä saada 
soittoa ilmankin, jos sitä tarvitaan; sitä jo maan- 

päälläkin ollessani osasin.» Ja buddhalaisen ajatuk- 
sesta täyttyi koko ilma mitä suloisimmalla soitolla. 

Meille sanottiin, että saamme lähteä nyt ensinnä 
asumaan siihen taivaalliseen Jerusalemiin, josta 
puhutaan ilmestysraamatussa. Ja me lähdimme kai- 
kin ja meitä seurasi enkeli, sangen ihana, ja sopu- 
sointuisella ruumiilla ja siivillä varustettu. Ja en- 
keli sanoi, että mekin saamme tuollaiset siivet, jos 
vaan tahdomme, ja me toivoimme niitä, ja samalla 
ne ilmestyivät kaikille muille paitsi buddhalaiselle 
mestarillemme. 

Silloin enkeli kysyi, minkävuoksi ei hän ottanut 
vastaan siipiä. Mestarimme vastasi, ettei hän ole 
tottunut sille ajatukselle, ja että hän voi toimit- 
taa siipien tehtävät ilmankin. Enkeli kysyi taas, 
josko me kaikki osaamme, mutta suurin osa meistä 
ei ymmärtänyt, miten se ilman tapahtuisi. Sanoi 
mestari: »paljaalla ajatuksella», mutta sitä eivät 
kaikki sentään uskoneet. 

Silloin enkeli, joka oli meillä oppaana, sanoi 
mestarillemme: »Osaakohan ne kaikki ajatella niin 
paljon, että niitä voi viedä sisään tänne pyhään 
paikkaan ?» 

Mutta mestarimme sanoi, että asiahan on niin 
yksinkertainen, etta jokaisen, joka kerran pyrkii 
taivaaseen, pitäisi se asia tietämän. Ja he pitivät 
meille pienen tutkinnon siitä, minkälaiseksi olimme 
ajatelleet tämän taivaallisen Jerusalemin. Ja kaikki 
he olivat tottuneet siihen ajatukseen, jonka Johan- 
nes oli ilmestyksessään esittänyt. 

Silloin selitti enkeli, että ajatus oli taivaassa 
ainoa toimija, joka kaikki vaikuttaa, ja senvuoksi 

pitää jokaisen oppia ajattelemaan ja puhdistamaan 
ajatuksensa kaikista maallisista ja alhaisista toivo- 
muksista. Sillä jos me toivomme täällä joitakin 
maallisia ja alhaisia asioita, niin ilmestyy niiden 
kuvat näkyväksi todellisuudeksi ja saattavat täällä 
aikaan ristiriitaa pyhempien henkien eli sielujen 
tunteissa, ja ristiriita vaikuttaa täällä pahaa, jota ei 
saa taivaassa tapahtua. »Siis teidän pitää», sanoi 
enkeli, »tässä viimeisessä paikassa, mikä teille maal- 
lisuutta vielä muistuttaa, oppia niin hallitsemaan 
tunteitanne, ettette saa niillä aikaan ristiriitai- 
suutta». 

Tämä puhe sai meissä monessa äärettömän pelon 
aikaan, sillä meidän seassamme ei ollut monta, jotka 
olisivat vielä olleet puhtaat maallisista ajatuksista, 
ja ehtimiseen ilmestyi eteemme kuvia, jotka muis- 
tuttivat maallisia ajatuksia. 

Nämät kuvat huomasi meidän buddhalamen mes- 
tarimmekin, ja hän vapisi pelosta meidän tähtemme, 
sillä hän rakasti meitä kaikkia. 

Sitten tul Jeesus meidän vastaamme tiellä, ja 
oli Hän sen näköinen kuin olimme tottuneet Häntä 
ajattelemaan. Ja enkeli sanoi: »Tämä on se Jeesus, 
jonka te olette ajatuksillanne katsoneet teitä 
vastaanottamaan; se maallisen ajatuksenne kuva, 
joka ei ole niin pyhä ja puhdas kuin se Jeesus, 
jonka luo te olette matkalla. Mutta sitä te ette 
saa nähdä, ennenkuin olette oppineet Häntä yhtä 
pyhänä ajattelemaan. Vaan on tämä maallinen 
ajatuskykynne = välittävä teitä Hänen kanssaan, 
siinä määrässä kuin te kykenette omilla ajatuksil- 
lanne Häntä määräämään. Puhdistakaa nyt siis tun- 

teenne, sillä Hän ottaa vastaan ainoastaan puhtaita 
tunteita.» 

Sillävälin kohtasi meidän Jeesus-kuvamme, joka 
oli tullut meitä vastaanottamaan, ja buddhalainen 
mestarimme toinen toisensa, ja heistä säteili niin 
ääretön rakkaus toisiaan vastaan, että sitä ei ole 
meillä sanoja kuvata. Mutta sitten kun he kään- 
tyivät yhdessä meitä katsomaan, kohtasi tämä rak- 
kaus meitä ja meidät valtasi sellainen sopusointu 
ja salainen taivaallisen onnen tunne, että me emme 
olleet sellaista vielä koskaan tunteneet. Ja me 
ajattelimme vaan rakkautta ja onnea, ja nämät aja- 
tukset loivat ympärillemme rakkautta ja onnea sel- 
laisessa sopusoinnussa, että se kuin suloinen hymni 
täytti jokaisen sielun ja koko ilman ja ympäristön. 
Ja sitten me saavuimme sen uuden Jerusalemin 
loistaville porteille, joista raamatussa kerrotaan, 
ja monet meistä näkyivät suuresti ihmettelevän sitä 
loistoa ja sitä kalliiden kivien paljoutta, joka näihin 
rappusiin, portteihin, pylväisiin ja perustuksiin oli 
tuhlattu. Mutta Jeesus sanoi: 

» Älkää näitä, rakkaat, ystävät, ihmetelkö. Nä- 
mät ovat täällä kokonaan arvottomat: eikä edes 
sen arvoiset kuin niaan päällä mikä kivi tahansa. 
Täällä ei näitä koskaan käytetä, ja jos me niitä 
johonkin tarvitsisimme, tällaisia jalokiviä, niin mei- 
dän ei tarvitse edes kumartua niitä maasta poimi- 
maan, me ajattelemme vaan niitä, ja toivomme, että 
ne meillä olisi, niin ne samalla meillä on. Oppikaa 
tähän, ja te tulette näkemään, että nämät ovat teille 
se viimeinen koetus maallisista himoista puhdistu- 
aksenne! Ja silloin kun te olette tämän koetuksen 


kestäneet ja teidän ajatuksenne ja tunteenne ovat 
oppineet tällaisia luotaan työntämään, silloin te 
myöskin olette täydelliset ja puhtaat astumaan itse 
vanhurskaan Jumalan minun Isäni eteen.» 

Mutta Pietari pidätti meitä ovella ja sanoi, että 
oli vaarallista laskea ilman koetuksia sisään näitä 
sieluja, sillä hän sanoi nähneensä, että ajatuksemme 
vielä olivat matkallakin luoneet epämiellyttäviä ku- 
via taivaan asukkaille. 

Silloin meidän molemmat mestarimme taas val- 
tasi pelko ja he hikoilivat tuskasta meidän täh- 
temme. Mutta kun he molemmat kohdistivat suu- 
ret rakkautensa meihin, niin meidänkin taas valtasi 
rakkauden ajatus ja loi ympärillemme sopusointua. 
Silloin Jeesus ja Buddha yhdestä suusta sanoivat: 

» Kohdistakaa ajatuksenne ainoastaan Jumalaan! 
Pitäkää mielessänne ainoastaan Jumalan kunnia ja 
Hänen vanhurskautensa! Toivokaa ainoastaan sel- 
laista, mikä Jumalalle sopii, niin teidän luomanne 
ei tule ristiriitaan Jumalan luomisen kanssa. Olkaat 
täydelliset niinkuin meidän Isämmekin on täy- 
dellinen !» 

Ja kun me kaikin kohdistimme ajatuksemme 
Jumalaan, niin silloin Jumala ilmestyi eteemme ensi- 
kerran ja me näimme Hänen vanhurskautensa, mutta 
emme osaa sitä kellekään kertoa, sillä maallisilla 
välikappaleilla ei voi sitä käsittää eikä tehdä. 

Jeesuksen välityksellä pääsimme sitten sisään, 
paitsi buddhalainen, joka ei tarvinnut välittäjää, vaan 
oli jo siksi luopunut kaikista maallisista, ettei hän 
vilaukseltakaan luonut mitään maallista, joka olisi 
häirinnyt taivaan sopusointua. 

Tultuamme sisään tänne taivaalliseen Jerusale- 
miin, näimme siellä kaiken sen loiston, jonka 
olimme oppineet Johanneksen ilmestyksestä. Mutta 
me jo tiesimme, mikä arvo sille oli annettava, ja 
senvuoksi emme siitä nyt välittäneet. Mutta pian 
saimme kokea jotain uutta, josta kertokaamme: 

Taivaassa ei ollut kellään sellaisia valkeita vaat- 
teita kuin meillä, eikä buddhalaisella mestarillamme- 
kaan ollut enää mitään vaatteita eipä edes ruu- 
mistakaan, vaan oli hän enemmän utukuvan näköi- 
nen. Semmoiseksi oli hän ajatellut elämäänsä 
taivaassa, mutta hän ei ollut vielä nirvanassa. Hyl- 
käsimme siis mekin valkeat vaatteemme, ja olisin 
ainakin itse hylännyt siipenikin, jotka olivat vaan 
haitaksi, mutta olin ne maanpäällä ajatuksillani sem- 
moisiksi valmistanut, niin täytyi ne pitää niin kauan 
kun tässä elämässä tulin viipymään. Sitten taas kun 
olin oppinut tässä taivaallisessa Jerusalemissa täy- 
dellisesti maalliset ajatukset ja niillä valmistetut 
olosuhteeni hylkäämään, niin silloin pääsin taas pa- 
rempiin ja autuallisempiin oloihin. Siellä ei enää 
ruumiimmekaan haamu ollut henkeämme verhoa- 
massa, ja silloin vasta olimme tulevat täydellisiksi. 
Täällä oli vielä hienon hieno utuinen ruumis, aina 
sen mukaan kaunis piirteinen, kuin oli kukin elä- 
mässään toivonut. Mutta siinäkin oli vaara, sillä 
minä näin miehen sielun, joka maanpäällä ollessaan 
oli aina ihaillut ihania naisen ruumiin piirteitä, 
vaikka hän silti oli elänyt hurskaana. Tänne tul- 
tuaan oli hän luonut itselleen ihanan naisruumiin. 
Mutta se oli hänen turmionsa, sillä hän ei muista- 
nutkaan pitää aina mielessään Jumalan kunniaa 

suurimpana, vaan päästi ajatuksensa tämän ruumiinsa 
ihailuun, ja silloin nuo ajatukset loivat taivaan 
asukkaitten eteen kuvia, joita siellä ei voitu hyväk- 
syä, vaan täytyi nuori mies lähettää vielä maan- 
päälle syntymään tuohon kauniiseen ruumiiseen ja 
oppimaan elämään siinä tarpeekseen. 

Ja sillä tavalla sanottiin taivaasta monta hen- 
keä lähetettävän, kun he jumalallisella ajatusvoi- 
mallansa luovat kuvia ja kohtauksia, joissa maan 
vietit esiintyvät ja jotka eivät ole harmoonisia 
Jumalan ajatusten kanssa. Mutta ihminen kun 
pyrkii kaikissa' Jumalan kaltaiseksi, niin täytyy 
hänen kaiken senkin koulun läpi käydä tullakseen 
kaiken tietoon. 

Vähän ajan kuluttua, kun olin vähän tottunut 
taivaallisiin ajatuksiin ja siellä vallitsevaan henkeen, 
olin jo oppinut Jumalaakin ajattelemaan, ja kun 
Kristus ja Buddha olivat minulla apuna olleet, tuli 
sitten se päivä, jolloin buddhalaisen mestarimme 
piti astua nirvanaan. Silloin hänellä oli suuret 
koetukset. Koko taivas soi hänen rakkautensa sä- 
velistä. Hänen ajatuksensa loi kuvia, niin ihania, 
niin sopusointuisia, että en ollut koskaan unelmis- 
sanikaan sellaisia kuvitellut, enkä osannut mieles- 
säni = eristää mitään =senkaltaista kokonaisuutta 
niistä kuvista, joita olin ennen nähnyt. Kaikki 
mitä hän ajatteli ja toivoi, se samalla toteutui. Jos 
hän osasi ajatella kuinka ihanaa soittoa tahansa, 
niin se kuului samalla, ja jos hän osasi ajatella 
ihanaa näkyä, niin me sen näimme; osasiko hän 
ajatella suloista hajua, niin me sen tunsimme, taikka 
makua, niin me sen maistoimme. 


Mutta sitten hän sanoi, että nirvanassa ei tar- 
vita mitään ihmisruumiinkaltaisuutta. Siellä kuul- 
laan ilman ulkonaisia maallisia korvia, rumpukal- 
voja tai hermosäikeitä. Siellä nähdään ilman sil- 
miä. Tunnetaan hajut ja maut ilman ulkonaisia 
aisteja. Hän sanoi, että meille ei oltu koskaan asi- 
asta todellisuudessa ilmotettu, ja nirvanaan ehtijän 
täytyy tietää kaikki oikein. »Korvanne eivät kerro 
teille hienoimpia ja kauniimpia sointuja, silmänne ei 
suloisimpia värejä; sitäpaitse ne kääntävät asiat 
nurinkurisiksi, eivätkä näytä todellisuutta. Sitten 
teiltä puuttuu paljo sellaisia aistimia, jotka olisivat 
välttämättömät eräiden väreilyjen huomaamiseen. 
Siis te ruumiissa ollessanne ette voi tulla totuuden 
tietoon, sillä ruumis ei ole muu kuin huono ja epä- 
täydellinen kone, joka ei ilmaise kaikkea. 

»Elämä on väreilyjä; äärettömän moninaisia, 
mutta ruumiista poistuessamme jää henkemme kaik- 
kien väreilyjen suoranaiseen yhteyteen, ja silloin 
saamme tietää, mitä elämä on. 

» Älkää siis säilyttäkö nirvanaa varten mitään tä- 
män ruumiinne kaltaisuutta, siellä ei suvaita epätäy- 
dellistä. Jos ajatuksenne on siihen tottunut, luo se 
täällä sen kuvia ja 'silloin saatte mennä takaisin 
maanpäälle, sillä teidän täytyy olla täydelliset.» 

Ja silloin minä näin hänen utuisenkin ruumiinsa 
häviävän, ja hän muuttui väreilyksi. 

Ja tämän minä tulkitsen teille henkeni palattua 
kuvittelumatkaltaan yhtä epätäydellisesti kuin mikä 
muu huono ruumiskone tahansa hengen toimintoja. 
Mutta eiköhän puutteellinenkin silmä ole parempi 
kuin vallan sokea? Ja joka ei ymmärrä tällaista 

nirvanaan menoa muuksi kuin »henkiseksi itsemur- 
haksi», sille ei tietysti mitään voi. 

Mutta jatkakaamme vähäsen vielä vertailujamme 
näistä luonnon ilmennysmuodoista ja niihin perus- 
tuvista asioista. Ajatelkaamme olevamme kemis- 
tejä ja että meillä on joukko kalliita päärlyjä, — kaiken 
maailman —päärlyjä, kaiken nimellisiä ja värisiä. 
Olemme äärettömän rikkaita ja samalla tietysti ar- 
vokkaita. Mutta voiko noita päärlyjämme ottaa 
vertauskuviksi taivaaseen, kestääkö ne mitään koe- 
tuksia ja onko niissä mitään todellisuutta? Jos ne 
kestävät luonnon toisten ilmiöiden yhteyttä, niin 
silloin ehkä niissä voi olla jotain todellisuutta, mutta 
jos ne eivät sitä kestä, niin silloin niillä ei ole 
todellisuutta. 

Asetamme päärlyn sähkökipinän vaikutuksen 
alle, ja seuraus on, että kallis päärly palaa tuhaksi. 
Mitä nyt? Olemme niin paljon mielikuvia rakenta- 
neet noiden kivien päälle ja todellisuus niistä on 
kuitenkin — tuhka. 

Asettaisimmeko nyt tuhkan tulevan elämämme 
ja asuntopaikkamme vertailukuvaksi? Emme suin- 
kaan! Ja kuitenkin saamme sen tulokseksi kai- 
kista niistä aineista, joita vertauskuvaksi on asetettu. 

Mitä nyt teemme? 

Kaikki maallinen rikkaus on muuttunut silmis- 
sämme tuhaksi ja arvottomaksi, ei se siis kelpaa 
edes esikuvaksi vastaiseen elämään. 

Mutta mitä sitten on sähkö? 

Eiköhän se ole todellisempaa kuin päärlyt 
ja kulta, koska sähkökipinä jäi muuttumatto- 
maksi. ? 


Mutta voimmeko sitä vertailla tulevaisen elä- 
mämme ja iäisyyden ilmiöihin? 

Paljon paremmalla syyllä kuin muita sen vai- 
kutuksesta häviäviä aineita! 

Tässä on nyt pieni viittaus johdannoksi sille, 
joka ei ymmärrä mitä buddhanopin nirvana tarkot- 
taa. Eikö siis ole todellisempaa ajatella viimeiseksi 
olinsijakseen itse Jumalaa kuin jotakin luotua, joka 
on alempiarvoista eikä kestä edes ihmishengen ar- 
vosteluakaan ? 

Ihmishenki on kipinä Jumalan henkeä ja vesi- 
pisara on kipinä suuresta merestä. Jos vesipisara 
putoaa mereen, niin ei se suinkaan häviä olemasta, 
vaikka se ei ole enää vesipisara, sillä se on nyt 
sama vesi. Samoin ajattelee buddhalainen Juma- 
laan häviävänsä. 

Mutta kristitty sanoo: 

»Se on itsensähävittämisoppia!» 

Tämän johdosta minä ihmettelen suuresti mei- 
dän kirkonmiestemme lyhytnäköisyyttä. Tämä on 
buddhalaisen mielestä niin pyhä, niin puhdas aja- 
tus, että hän lausuukin sen kuiskaamalla ja sangen 
suurella kunnioituksella. Ja siitä ymmärrämme hä- 
nen ajatuksensa jälleensyntymis-opista — että hänen 
täytyy asteittain kehittyä ylöspäin ja joka asteella 
saada uusia tietoja ja uusia voimia, joita hän ennen 
ei tuntenut, sekä puhdistaa itsensä himoista ja ha- 
luista, jotka ehkäisevät hänen pyrkimyksiänsä. Vie- 
läpä hän ajattelee täytyvän olla monta taivasta eli 
tasoa, joilla hän kaikilla asteittain puhdistuu, aina 
sitä pyhempien mestarien eli opettajain johdolla, 
mitä ylemmällä tasolla hän on. Siksi hän ajattelee 


olevan puolijumalia eli jumalihmisiä, personallisia 
jumalia, että tuo Suuri puhtain ja korkein pyhyys, 
joka on kaiken ymmärryksen yläpuolella, ei voi 
millään tavalla välittömästi ilmaista itseään maa- 
pallon asukkaille, ne kun ovat vielä niin saastaiset 
ja epäpuhtaat eikä vielä varustetut semmoisilla ais- 
timilla ja muilla edellytyksillä, joilla he voisivat 
häntä välittömästi tuntea tai havaita. Kaikki mitä 
he Hänestä tietävät ja kaikki mitä he näkevät, on 
ainoastaan Jumalan ajatuksia, Hänen ajatuskuviaan, 
jotka ilmestyvät luonnon ilmiöinä meidän nähtä- 
viksemme ja kosketeltaviksemme. 

Ja tähän voin omasta puolestani lisätä, että yhtä 
vähän kuin me itsekään tiedämme omaa ajatteli- 
jaamme selittää ja näyttää kämmenellämme toiselle, 
että tuossa se nyt on se »minä», joka ajattelee ja 
tietää ja tuntee, yhtävähän ja vielä paljoa vähem- 
min voimme sanoa, mikä on Jumala. Ja yhtä kau- 
kana kuin meidän ajatuksemme kohtaavat jonkun 
ajatuskohteen, yhtä kaukana ja kauvempanakin voi- 
vat sen Jumalan ajatukset tehdä. Ja yhtä lähellä 
kuin me ajattelemme oman ajattelijamme meitä ole- 
van, yhtä lähellä voi Jumalakin meitä olla. Ja niin- 
kuin tiedämme pohjoisnavan olevan olemassa, vaikka 
kukaan ei ole siellä käynyt eikä sitä nähnyt, samoin 
meidän täytyy tunnustaa Jumalankin olemassa olo. 

Hänestä sanoo eräs ikivanha sanskritinkielinen 
kirjotus: 

» Mikä Hän on, sen tietää ainoastaan Hän, ja 
ehkä ei edes Hänkään sitä tiedä.» 

Ajatuksen voima. 
L. 
Rjatus ja kehitys. 


Kun ajattelemme jotakin, saamme aikaan värei- 
lyjä, jotka toimivat joko suoraan tai välityksen 
kautta. 

Sanomme välityksen kautta tapahtuvaksi sellaista 
ajatustoimintaa, joissa ajatus kohtaa ensinnä aivoista 
lähteviä hermosäikeitä, jotka sitten antavat tiedon 
ruumiimme eri osille eli toimintavälikappaleille; 
nämä — sitten panevat toimeen ajatuksen vaati- 
mukset. 

Suoraan vaikuttavaksi sanomme sitä ajatusta, joka 
on lähetetty ilman näitä välineitä niin kaukaiseen 
kohteeseen, ettei sinne välineet ulotu. 

Tällaisille — ajatuksille olemme tähän saakka 
antaneet sangen väliän arvoa, mutta nyt on kui- 
tenkin — viime aikoina ruvettu luomaan siihen 
asiaan enemmän huomiota ja tultu siihen johtopää- 
tökseen, että ajatuksillamme on aina suuri mer- 
kitys. 

On juuri viime päivinä ilmestynyt kirjanen erään 
amerikkalaisen Atkinsonin luennoista, jotka M. Ku- 
rikka on suomentanut ja joissa on »ajatusten laki» 
tuotu hyvin selvästi ja helppotajuisesti esille. Lu- 

kekoon vaan jokainen tämän kirjan, niin on heti 
huomaava monta tosiseikkaa, joita vastaan ei voi 
väittää ja jotka nyt vasta selviävät kuin peilistä 
meidän omain ajatustemme ansioksi. Ja. ennen 
kaikkea saamme todistuksen siihen, että ajatuksil- 
lamme on itseemme nähden suuri kasvattava mer- 
kitys. Kirjasessa käsitellään yksinomaan sellaisia 
ajatuksia, joita tässä on suoraan tai välittömästi 
vaikuttaviksi sanottu. Mutta jos me vertailemme 
kaikkia ajatuksiamme toisiinsa, niin saamme niistä 
vieläkin selvemmän käsitteen, kuin meillä entises- 
tään olikaan. 

Ensiksikin huomaamme sen, että ajatuksemme 
suuremmaksi osaksi eivät olekaan meidän omiamme. 
Olemme vaan kuin jonkunlainen automaatti, jonka 
kautta mielteet kulkevat ja joka seuloo ne erilleen ja 
järjestää sekä säilyttää mieleisensä. Mieleisistä aja- 
tuksista kokoontuu vihdoin varasto, joka varasto 
sitten kasvattaa luonteen. Luonne kasvaa siis jo- 
kaiselle ihmiselle sen mukainen minkälaisia aja- 
tuksia hän suosii. Siitä todistuksen näemme joka 
päivä. Esim. jos alamme lukea jonkun suuntaista 
kirjallisuutta, niin se ajatusvoima mitä se edustaa 
vallottaa niin mielen, että ajattelomme sitä aina. 
Ja jos löydämme toverin, joka ajattelee samoin, 
niin heti pidämme jo häntä arvokkaampana muita 
ihmisiä ja välillämme syntyy jonkunlainen ajatus- 
silta. Tätä siltaa sanotaan »auraksi» ja muutamilla 
ihmisillä kehittyy tämä aura niin herkäksi, että he 
jo huomaavat ajatustoverinsa, ennenkuin tämä on 
vielä lausunut sanaakaan. Tämä on käsitettävä 
siten, että saman suuntaiset ajatusaallot sulavat yh- 

teen ja synnyttävät sopusoinnun, niinkuin kaksi 
samanlaista äänirautaa, jotka samalla kun ne soivat 
yhteen, saavat ilman ympärillään väräilemään kaksi 
kertaa voimakkaammin ja saavat vielä avukseen 
lähellä olevat esineet, niinkuin laatikot, vesilasit 
y. m. joilla on sama ääni, eli toisin sanoen samat 
ilmaväreilyn edellytykset, niin että ne lähettävät 
yhtä pitkiä ilma-aaltoja kuin ääniraudatkin. Tästä 
voimme saada selvityksen monelle salaperäiselle 
asialle — ensiksikin sille, että niin pian olemme 
vallottaneet puolellemme ihmiset, joilla on sama 
ajatus-ääni eli samallainen pohja-ajatus, siis yhtä- 
pitkä ajatusaalto. Voisimme useinkin verrata ystä- 
viämme äänirautoihin, vesilaseihin, korkeihin laatik- 
koihin, jykeviin pöytiin y. m., joilla kaikilla on sama 
pohjasävel jai jotka sen nojalla kuuluvat ystäväpii- 
riimme. Mutta samoinkuin pianosta eli uruista 
saamme sangen monta ääntä, niin samoin ihmissy- 
dämmistäkin lähtee jokaisesta eri äänensä eli ajatus- 
aaltonsa. Ja epäilemättä sointuvat nämäkin akor- 
dien mukaan. Semmoisiksi akordeiksi voisimme 
sanoa: uskonnolliset, sosiaaliset, kirkolliset, kristilli- 
set, valtiolliset, idealistiset, materialistiset, teosofiset 
y. m. akordit. Mutta nyt soittelemme sekasin 
näitä akordeja, eikä niissäkään ole puhdas sointu, 
vaan usein lähtee niistä epäsointujakin. 

Eikö siis pitäisi löytyä joku soittaja, joka osaisi 
yhdistää soinnut ja saada niistä kaikesta sävel ja 
saada sen sävelen niin valtaavaksi, niin kauniiksi 
ja sopusointuisaksi, että kaikki siihen voisivat yh- 
tyä? Silloin vyöryisi taas yli maan ajatus-aalto, 
jota ei mikään vastustaisi, niinkuin kristinoppi län- 

nessä ja buddhanoppi idässä vastustamattomalla voi- 
malla vyöryivät aikoinaan eteenpäin, siksi että taas 
asettuivat melkein huomaamattomiksi ristiaallokossa. 
On ennustettu näiden kohtaavan toinen toisensa 
maapallon vastakkaisilla puolilla, ja silloin luulta- 
vasti palaavat takaisin kumpikin tai ehkä sulavat 
yhteen ja silloin yhdessä kasvavat hyökyaalloksi 
joka taas on kaikkein voimakkain. 

Tämä oppi ajatuksen voimasta ei ole mikään 
uusi, sillä esim. kväkarien uskonlahko Amerikassa 
jo 17 vuosisadalla piti sellaisia hartauskokouksia, 
että jokainen istui hiljaa paikallaan kohdistaen aja- 
tuksensa ainoastaan taivaallisiin asioihin, ja he saivat 
siten niin tunteellisia vaikutuksia mieleensä, että 
perustivat koko sellivankeus-systeemin noille tulok- 
silleen, koska muka ihminen vain sillä tavalla saat- 
taa tulla Jumalan tuntoon ja parannukseen. 

Monet muutkin uskonnolliset seurat ovat tulleet 
joukko-ajatusten voimasta vakuutetuiksi, ja niin tulee 
jokainen yksityinenkin, jos ottaa huomioonsa, miltä 
esim. kirkossa tuntuu. Vaikkei hyväksykään papin 
saarnaa, joutuu liikutetuksi ja suloisten tunteitten 
valtaan, jos vähänkin on vaikutuksille herkkä. Sitä 
ei voi muuten selittää, kuin että on antautunut tah- 
dottomaksi vastaanottajaksi ja toisten ajatusharmo- 
nia on yhdistynyt omaan auraan, ja siten on itse 
hypnotiseerautunut. Mutta nyt meidän täytyy myön- 
tää, että koska kaikki ihmiset eivät kykene kaikkia 
ajatuksia vastaanottamaan eikä järjestämään, eivät he 
aina voi ympäristönsä ajatuskantaa omaksua, vaan 
heihin vaikuttavat joukkoajatuksista ainoastaan ne, 
mitkä vastaavat heidän pohjasäveltään, ja siten on 

heillä kehitysmahdollisuus ainoastaan niiden ajatus- 
ten kaltaisiksi, jotka heidän auransa ottaa vastaan. 

Se, joka tietää, millä tavalla langaton sähkölen- 
nätin toimii, pystyy helposti käsittämään ajatusten 
lakeja samalla perusteella, sillä niillä näkyy olevan 
samankaltaiset lait. Langattoman sähkölennättimen 
vastaanottokone on määrätty ainoastaan saman pi- 
tuisille eetteriaalloille, eikä se ota muita vastaan, 
olkoon ilma vaikka ihan täysi eetteriaaltoja, jos ne 
vaan ovat eripituisia. Samoin on laita ihmisen 
ajatusauran, mikäli sitä voi verrata Marconin vas- 
taanottokoneeseen. Mutta jos nyt ajattelisimme, että 
tuo aura olisi aina muuttumaton ja asetettu aina 
saman pituisille ajatusaalloille, silloin ihmiset voisi- 
vat kehittyä kovin yksipuolisiksi. Niin ei onneksi 
ole, paitsi hyvin harvoissa tapauksissa. Ihminen 
itse voi asettaa tuota n. s. mittaria mielin määrin. 
Vaaditaan kuitenkin jo hyvin valistunutta henkeä 
siltä, joka kykenee ottamaan pohjasävelensä taikka 
ehkä oikeammin »pohja-akordinsa» tuosta tavatto- 
masta ajatusten paljoudesta. 

Katsokaamme vähän niitä ajatusvyöhykkeitä eli 
pohjasävel-akordeja, joiden läpi kehittyneemmät kan- 
san lapset usein käyvät. 

Ensinnä lastenleikeissään he jo ikäänkuin käy- 
vät läpi vilaukselta vastaisen elämänsä. Ja jos 
heitä myöhemmin ei mikään estä, muodostuu hei- 
dän todellinen elämänsä tuon itsetiedottoman suun- 
nitelmansa mukaan. Jo lapsuudesta saakka heillä 
on haaveellisuuteen taipuva luonne. Kristuksen 
viaton kuolema vaikuttaa jo nuorena uskonnollisen 
mielenlaadun ja sitten heillä on usein pitkä tauti- 

vuode, joka jo nuoruudessa panee miettimään kuo- 
lemaa ja pelastusta. Sitä seuraa kiihkeä pelastuk- 
sen julistamisen halu: pyrkimys lähetysalalle taikka 
johonkin muuhun saarna-toimeen. Heikko suku- 
vietti on ehkä vaikuttanut, että hakivat enemmän yk- 
sinäisyyttä, silloin kun toiset tanssivat ja iloitsivat. 
Vetäytyivät omiin uskonnollisiin tutkisteluihinsa, 
joiden tuloksena oli ateismi. Romaanien lukuhalu, 
joka lapsesta saakka on aina sivuasiana seurannut, 
yltyy määräämättömäksi, kunnes järki taas voittaa 
ja huomaa ne samalla tavalla tekaistuksi, kum itse- 
kin on joskus tekaissut kertoelmia sanomalehtiin 
y. m. Kansanvalistamisen halu romaanien avulla 
alkaa näyttää turhalta, vaikka sitä tähän saakka oli- 
sivat pitäneetkin ainoana sivistyttämiskeinona. Kan- 
sankirjastot olisi varustettava ainoastaan historial- 
lisilla teoksilla, sillä ne ovat nyt muka todellisia 
romaaneja ja tärkeitä. Mutta samalla herää heissä 
tieteellinen lukuhalu. Ne ovat merkillisiä ilmiöitä, 
nuo tieteelliset teokset, ja usein ihmettelevät itsek- 
seen, etteivät niistä ennemmin ole mitään löytäneet. 
Tieteellisen tutkimushalun mukana herää taas rak- 
kaus luontoon, joka tosin ei milloinkaan ole ollut 
hävinneenä (enkä usko sen koskaan häviävänkään 
järkevältä ihmiseltä eli siltä, joka on itsetietoisuu- 
teen kehittynyt) ja sen mukana herää harrastus 
taiteeseen tai esim. valokuvaukseen. 

Nyt alkaa heillä vähitellen itsenäinen ajattelu ja 
tieteellisten lukujen nojalla tämä alussa vahvistaa 
ateistista näkökantaa, vaan syvemmälle päästyä al- 
kaa herätä kysymys: Missä on kaiken alku? Jos 
heidän ajattelunsa silloin on totuuden mukainen, 

häviää ateistinen sekä materialistinen näkökanta, 
ja he palajavati takaisin idealistiselle. Hakevat tältä 
sen pohjan, jolle pakostakin täytyy jalkansa aset- 
taa, koska muuten ei voisi ymmärtää koko tälle 
luonnon moninaisuudelle mitään tarkotusta. 

Kaiken lopuksi täytyy siis palata takaisin juma- 
luuden eittämättömälle pohjalle. 

Täten käy kehityksen kulku yksilöissä; täten se 
käy kansoissa ja viimein koko ihmiskunnassa. 


II. 


Herkkätuntoisuudesta. 


Kaikki ihmiset eivät ole yhtä herkkätuntoisia 
eivätkä yhtä tahdonvoimaisia. Toiset ovat sangen 
alttiit ulkoapäin tuleville ajatusvaikutuksille, toiset 
eivät ollenkaan. 

Tästä asiasta olen tehnyt huvittavia kokeita. 
Tahdon kertoa pari esimerkkiä. 

Vanginvartijana ollessani tutkin vankien herkkä- 
tuntoisuutta. Hyvä tarkastusesine on vanki, joka 
on vastikään tullut »taloon». Kun pääset hänen 
sellinsä oven taa hänen tietämättään ja häntä tar- 
kastellen kohdistat ajatuksesi häneen, tulee hän 
levottomaksi, ja se levottomuus näkyy ensinnä kas- 
von lihasten värähtelystä. Sitten häntä kuin puis- 
tattaa, hän katselee ympärillensä, tulee vihaisen nä- 
köiseksi, tarkastaa oven luukkua, ja jos osaat pitää 
läsnäolosi salassa, menee hän paikalleen ja ajaa ikään- 
kuin pois luotaan jotakin selittämätöntä. Mutta jos 
hän joskus huomaa oven läpästä tai muuten, että 

hänen auransa on puhunut totta, ja että häntä 
on tarkastettu, kehittyy hän tässä pian niin tarkaksi, 
että hän heti, kun tuntee aurassaan tuon oudon 
vaikutuksen, katsoo oven läppään, ja pidit silloin 
millä tavallä hyvänsä itsesi tietämättömissä, on hän 
kuitenkin siitä vakuutettu, että oven takana joku 
on ja vieläpä hän sylkeekin oven tarkastusreikään 
ja sanoo: pysy erossa. 

Tässä kyllä täytyy ulkonaisilla aisteilla havait- 
tavat varokeinot olla hyvin tarkat, mutta tarkka 
tutkija osaa olla ovela. Vanhemman eli pitempiai- 
kaisen vangin oven taakse ei pääse yksikään hänen 
tietämättään, sillä hänen kuuloaistinsa kehittyy niin 
tarkaksi, että hän melkein kuulee toisen sydäm- 
men lyönnin ovensa takaa. Puupermannolla olisi 
ihan mahdotonta hiipiä oven luo vaikka olisi pak- 
sut ja pehmeät tohvelit jalassa, mutta kun on kaksi 
vartijaa yhdessä, silloin se voi onnistua. Molem- 
mat astuvat yhtaikaa ja toinen jää tutkijaksi; toinen 
joko vähän pysähdyttyään jatkaa matkaansa taikka 
menee suoraan ohi. Silloin tuo herkkäaurainen vanki 
joutuu ymmälle vähäksi aikaa, mutta tulee kuitenkin 
lopulta siihen päätökseen, että häntä tarkastellaan. 

Oli jouluilta, samaisessa vankilassa. Laitos sul- 
jettin kello 4 iltapäivällä, ja minä jäin yönvalvo- 
jaksi n. s. komppanian puolelle. Oli aikaa runsaasti 
ja jotain täytyi tehdä sen kuluttamiseksi — siis 
hyvä tilaisuus taas tutkimuksille.  Valmistin asiani, 
ja toverini jätti minut oven taa, pannen ulko-oven 
kiinni. Huone, jota tarkastin, oli nyt hyvin va- 
laistu joulun takia, ja asui siinä yönaikana 18 miestä, 
kaikki pitemmän aikaa jo palvelleita. Ovet olivat 

hyvin paksut ja rautapellillä päällystetyt ja siten 
muuriin asetetut, että niiden väli oli yhtä avara 
kuin muuri oli paksu. Siellä oli siis yhdelle mie- 
helle sangen hyvä tila ja kokonaan pimeä, paitsi että 
sisemmästä — ovenreijästä tuleva valo vähän hä- 
märti. Kojeitteni avulla näin koko huoneen sisus- 
tan, vaan he eivät siellä voineet mitenkään nähdä 
minua. Miehet olivat hilpeällä tuulella, niin hilpe- 
ällä kuin vankilan oloissa on mahdollista. Toiset 
istuivat sängyissään ryhmissä jutellen; toiset lukivat 
joululehtisiään ja kirjeitään, joista monellakin oli 
paljon iloa ja juttua; toiset taas kävelivät edesta- 
kaisin permannolla joko parittain jutellen taikka 
yksitellen ajatuksissaan. Pian kuitenkin hän, jonka 
olin valinnut tarkastusesineekseni, tuli levottomaksi 
ja ilmotti huomionsa naapurilleen. Tarkastettiin 
tavallisuuden mukaan oven tähystys-läpeä ja kuun- 
neltiin Mutta kun tarkastuskellon naputusta ei 
kuulunut eikä mitään muutakaan merkkiä, joka 
olisi näyttänyt vartijan olevan tavallisella tarkas- 
tuksellaan, niin vastustivat toiset koko huomiota 
ehkä vääräksi. Rauhotuttiin vähäksi aikaa, mutta 
valittuni teki uuden huomautuksen, ja nyt jo kaikki 
olivat sitä mieltä, että jotakin on auroihin tarttunut. 
Pantiin oikein tarkka tutkimus toimeen, haisteltiin 
oven raoista, josko tupakan hajuinen henki tuntuisi 
taikka jotain muuta outoa hajua. Suurimpia mes- 
tarihaistajia olivat ne, jotka eivät tupakkaa käyttä- 
neet. *) 


*) Tupakan käyttö oli itse asiassa se kiihotin, joka pani 
heitä pitämään tarkkaa vaaria siitä, josko heitä tarkastetaan, 
sillä tupakka oli vankein parissa kielletty. He pitivät sen- 

Minä kun en tupakoinnut, ei mestarihaistelijat- 
kaan voineet saada selville mitään hajua, ja ulko- 
ovi kun oli kiinni, ei ollut luultavaa, että olisi 
ketään ollut läheisyydessä tarkastamassa. Mutta 
heidän auransa puhui kuitenkin toista ja he olivat 
oppineet sitä uskomaan ja uskoivat nytkin niin pal- 
jon, että asettivat vartijat katsomaan, josko ulko- 
ovi aukenee ja joku lähtee ovien välistä pois. 

Asemani olisi siis ollut hyvin tukala, jos 
en olisi tahtonut heille taas näyttää, että heidän 
auransa ei valehtele, ja jos en olisi toverini kanssa 
sopinut, että hän tulisi pelastamaan minut pulasta 
avaamalla ulko-oven, jolloin minä hiivin pois, sillä 
aikaa kun hän muka tarkasti lävestä. 

Kerron nyt aivan toisenlaisen esimerkin. 

Eräänä iltana kun olimme vähän aikaa jo olleet 
levolla, sanoi vaimoni tuntevansa, että uusi ihmis- 
elämä oli alkanut tai oli juuri alkamassa hänen 
kohdussaan ja pyysi minua hiljaa laskemaan käteni 
sille kohdalle. Tämä oli minusta tutkijana hyvin 
mieltäkiinnittävää, ja koko huomiollani laskin kä- 
teni pyydettyyn kohtaan. Mutta tuskin olin sen 
tehnyt, kun tunsin aika ponnahduksen käteeni. 


tähden aina silmällä, oliko rangaistus odottavissa sille, joka 
sitä oli tehnyt. Minulla kuitenkaan ei ollut tupakoitsijain 
rangaistukseen saattaminen tarkastusteni pääasiana, vaan 
sielutieteelliset tutkimukseni. Tosin kyllä sain huomata tu- 
pakoitsijoistakin sen huvittavan seikan, että muutamat har- 
jaantuivat juuri täällä tupakoimaan ja niistä yksinkertaisista 
syistä, että , kielletyn puun hedelmä on viekottelevaa*, ja 
että sillä sai näyttää toisille miehuuttaan, uskaliaisuuttaan ja 
mikä suurinta, kapitalistisuuttaan. Sillä tässä voin senkin 
huomioni sanoa, että ihmisen on kovin vaikea olla kapita- 
listina sosialistisessa yhteiskunnassa, jossa valtio pitää huo- 
len kaikista. 

Vaimoni rupesi nauramaan ja sanoi: »eipä se niin 
alulla ollutkaan kuin minä luulin» ja ihmetteli, ettei 
hän ole ennen mitään huomannut. Ajattelin: tässä 
tapahtuu nyt se työ, se suuri luomisen salaisuus, 
jota tiedemiehet koko sydämmestään tahtoisivat 
seurata, jos se olisi silmin nähtävänä. Kohdistin 
koko rakkauteni tuohon pikku olioon, joka nyt ehkä 
pitkänkin elämän taistelun oli alkanut. Se kamp- 
paili sitä kiivaammin, ja tuo kiinnitti suuresti huo- 
miotani, niin että jatkoin kokeitani vielä toistekin. 
Tulokseni olivat huvittavat. Aina kun laskin käteni 
lapsen päälle, alkoi hän heti kamppailunsa voi- 
mainsa takaa. Ja myöhemmin ei äiti enää kärsi- 
nyt kokeitani, sillä hän sanoi sen koskevan kovin, 
kun lapsi niin kamppaili. Mutta rakkauteni tuo- 
hon lapseen kasvoi ihmeellisesti tuon vaikutusval- 
tani johdosta, enkä ainoatakaan lapsistani ole odot- 
tanut sillä rakkaudella ja sillä mielenkiinnolla kuin 
tätä tyttöä, joka nyt on 2 vuoden vanha. Pidin 
häntä erityisesti silmällä syntymästään saakka. Ja 
ihmeellisiä asioita olen lapsen suhteen huomannut. 
Kun lapsi ensi kerran avasi suuret siniset silmänsä 
ja katsella töllisteli avaruuteen, näköjään kokonaan 
tiedotonna, osuivat ne minuun (kun äiti oli kutsu- 
nut minut sen silmiä katsomaan, että ne nyt oli- 
vat auki), ja samassa kun ne kohtasivat minun 
katsettani, pysähtyivät ne ja niihin ilmestyi kuin 
tarkkaava ilme ja huulet vetäytyivät hienoon hy- 
myyn. Sen huomasi äitikin ja sanoi: »katso ih- 
mettä! Se nauraa jo sinulle». Oli ihan kuin tuo 
lapsi olisi huomannut vanhan tuttavan, ja jälestä- 
päin on äitinsä monta kertaa sanonut leikillään, että 

jos tuo silmäysten vaihto tapahtuisi jossain toisissa 
suhteissa, niin hän tulisi mustasukkaiseksi ihan 
varmaan. Ja jos lapsi joskus itki, tyyntyi se heti 
päästyään minulle. Tuo sai minut niin kiintymään 
tyttöseen, että viime kesänä, kun lapsi sairasteli 
ja pelättiin sen kuolevan, olin minä niin tyhmässä 
päätöksessä vähän aikaa, että seuraan heti itse mu- 
kana, jos niin tulisi tapahtumaan. 

Nämä esimerkit valaisevat mielestäni yksityisen 
ihmisen ajatusvoiman suuruutta ja taas toiselta puo- 
len hänen auransa tarkkuutta. Molemmissa suh- 
teissa riippuu tarkkuus ja voima harjotuksesta, 
ja harjotukseen vaaditaan tuota niin paljon puhut- 
tua »uskoa». Älkää luulko, että tämä on mitään 
salaperäistä »noituutta» tai että siinä vaaditaan mi- 
tään »sokeaa» uskoa mahdottomien asioitten toteu- 
tumiseen, ei, vaan tällaisen kokeilijan pitää perus- 
taa uskonsa tietoon. Hänen pitää tietää ne sielutie- 
teelliset syyt, joiden nojalla hänen kokeilunsa tule- 
vat menestymään. Tieto antaa hänelle tarmoa, että 
hän saa tahtonsa ilmestymään näkyville. Ja minä 
olen siinä uskossa, että jos me saamme tietoomme 
kaikki synnyt syvät, silloin meillä ovat voimat kä- 
sissämme semmoiset, että jos niitä käyttäisimme 
vihan palvelukseen hirvittäisimme niillä koko ihmis- 
kuntaa; josta syystä täytyy näitä tieteitä pitää si- 
veellisesti velvoittavina salaisuuksina. 

Tieteellinen teoria ja jälleensyntymisoppi, 


Ryhdyin tutkimuksiin vankilassa Reinin »Sielu- 
tieteen oppikirjan» ja n. s. ».Lombroson teorian» joh- 
dolla. Mutta samoihin tuloksiin kuin tekijät en päässyt, 
en parhaallakaan tahdollani. Ihmettelin itsekseni, että 
päämäärä on edessäni, mutta minä en saa samoja 
laskuja, tein ne miten tarkkoja tahansa. En luullut 
heidänkään erehtyneen, vaan en osannut uskoa hei- 
dän erehtymättömyyteensäkään. Ja hyvä oli; sillä 
silloista epäilystäni saan kiittää nykyisestä vakau- 
muksestani. 

En saanut näet tiedettä sopimaan todellisuuteen. 
En voinut löytää syytä sielutieteestä sille tosiasialle, 
että toinen mies samoissa oloissa oli tyhmä ja toinen 
nero; yksi samoista veljeksistä pahantekijä mitä 
ilkeintä lajia ja toiset parhaita ihmisiä; toiset samoista 
veljeksistä ynnä isä ja äiti rapa-juoppoja ja yksi 
raitis ja mallikelpoinen. Mistä tämä johtui? Oli 
kyllä mainittuna se tosiasia, että tiedemiehillä oli 
suuret ja kehittyneet aivot, mutta toiselta puolen 
sanottiin, että pahantekijöillä oli pienet ja kehitty- 
mättömät aivot sekä ahdas ja litistynyt pääkallo. 
Mutta tämän viimemainitun teorian olin huomaa- 
vinani ehdottomasti pettäväksi. Koetin kyllä tutkia, 
kuka oli todellinen »pahantekijä» ja kuka olojen 
pakosta oli siksi joutunut. Tässä johduin kuitenkin 
erehdyttäviin tuloksiin. Ensiksi en löytänyt monta 
tutkimusesinettä, jotka tavallisesta kansasta olisivat 

ilman alkoholin apua joutuneet vankilaan — ja tämä 
oli sivuvaikutin, joka häiritsi sieluntutkijaa. Toiseksi 
ne, jotka olivat ilman tätä syytä vankilassa, olivat 
herrasmiehiä ja jotenkin kehittyneitä, mutta enim- 
mäkseen väärentäjiä. Ajatukseni ei kuitenkaan hy- 
väksynyt heitä »pahantekijöiksi», sillä usein he oli- 
vat hyväsydämisiä ihmisiä ja (niinkuin eräskin 
varakas kauppias) piirtäneet nimensä väärään vekse- 
liin tietämättään ja toisia auttaakseen, tai jos tiesi- 
vätkin, oli heillä ainakin aikomus vekseli lunastaa 
eikä kenellekään vahinkoa tuottaa. Sattuma se antoi 
ilmi. Mutta jos heidät lasketaan pahantekijöiksi, 
sitten ainakin Lombroso on väärässä. Sillä heistä 
löysin ainoastaan muutaman oikean »pahantekijän» 
ja ilkiön. 

Semmoiset ainekset siis kuin Hoskarin murhaaja, 
Antrean murhamies, Nurmijärven murhaaja y. m. 
olivat minulle aina odotetut tulokkaat, joista kui- 
tenkin täytyi »kaseerata» muutamia, niinkun esim 
Nurmijärven murhaaja Malmelin tylsämielisenä y. m., 
koska heitä ei voinut pitää tarkkoina sielutieteelli- 
sinä tutkimusesineinä epänormaalin sieluelämänsä 
vuoksi. Heihin kyllä soveltui Lombroson teoria, 
mutta silloinpa se ei ollutkaan pätevä, koska vastai- 
selta puolelta puhuivat toista kieltä ne, joiden sie- 
luelämä oli terve, vaikka olivat pahantekijöitä sa- 
moissa suhteissa. 

En löytänyt tyydytystä sielulleni enkä vastausta 
kysymyksiini en Lombroson teoriasta enkä nykyi- 
sestä sielutieteestä. 

Silloin ilmestyi kirja nimeltä »Avaruuksien ja 
Henkimaailman salaisuudet». Se oli minulle kuin 

silmäin avaus. Nyt vasta huomasin, missä oli 
laskuvirheet. Ei perussyy ihmisten erilaisuuteen 
ollut aivojen suuruudessa eikä pääkallon muodossa, 
vaan ihmiset olivat sieluina erilaisilla kehitysasteilla. 
Tämä minulle selvisi kun ymmärsin, että ihminen 
syntyy uudelleen ja uudelleen maailmaan. "Toinen 
on viisaampi ja järkevämpi, sentähden että hän on 
enemmän kokenut, toinen heikompi sekä ymmärryk- 
seltään että luonteeltaan, sentähden että hän sieluna 
niin sanoakseni on »nuorempi». 

Nyt aloin katsella asioita toiselta kannalta. Apu- 
laistoverini vastusti tätä suuntaa jyrkkänä materia- 
listina, ja sangen usein väittelimme havaintojemme 
tuloksista, kumpikin katsellen asiaa omalta kannal- 
taan. Hyvät neuvot olisivat olleet tarpeen, mutta 
mistä niitä saada? Kirjotin Tunisiin itselle Lomb- 
rosolle saadakseni koko hänen teoksensa käsiini, 
vaan en saanut vastausta. Kai hän ei ymmärtänyt 
Suomen kieltä. 

Kun siis emme saaneet mitään ohjausta, täytyi 
tyytyä omiin voimiin ja ennen mainittuun kirjaan. 
Luin sen kirjain kirjaimelta, ja kaikki selvisi kuin 
peilistä, vaikka muutamat sanoivat, etteivät he ym- 
märtäneet koko kirjaa. Mutta siitäkin sain tukea 
oletukselleni, etten ollut enää »ensikertalainen» maa- 
ilmassa, sillä kirjan joka kohta tuntui niin tutulle. 
Asiaa valaisi vielä samallakertaa ilmestynyt »Sve- 
denborgin elämäkerta ja hänen oppinsa» y. m. teo- 
sofiset kirjat, joita sitten hankin. 

Tutkimustoverini oli materialistinen monisti, joka 
ei hyväksynyt kaikkea, mitä kirjassa » Avaruuksien 
ja Henkimaailman salaisuudet» tuotiin esille, hän 

kun ei ollut nähnyt mitään sentapaisia kokeiluja 
vielä tehtävän eikä saatavan luonnistumaan. Minä 
puolestani olin kuullut spiritismistä ennen ja vähän 
kokeillutkin. Olimme täten muutamissa suhteissa 
eri mieltä, joka olikin hyvä, koska siten useampi 
puoli asiasta tuli esille. Ihmisen kohtalon suhteen 
oli hän sitä mieltä, että ympäristö, perinnöllisyys 
ja yhteiskunnalliset olosuhteet määräävät jokaisen 
ihmisen kohtalon, niin että hänellä ei ole sanaa 
sanottavaa omaan kohtaloonsa eikä luonteensa kas- 
vatuksessa. Minä taas olin päinvastaista mielipi- 
dettä; ajattelin, että ihminen kokonaan on kohta- 
* lonsa, onnensa ja luonteensa kasvattaja. Perustin 
väitteeni minäkin luontoon ja ympäristöön, mutta 
toisessa merkityksessä. En voinut luopua siitä aja- 
tuksesta, että ihmisellä on näissä asioissa sananvalta. 
Vaan samoin kuin itse huudan metsään, samoin sieltä 
kaiku vastaa. Samoin vastaa ympäristöni siihen 
käytökseen, jota olen itse osottanut. Ajatus kas- 
vattaa tekoja ja teot luonnetta. 

Jos uskomme, että ihminen syntyy uudestaan 
ja uudestaan maailmaan, kunnes hän on täydellinen 
ja kunnes hän on oppinut kaikki mitä hänellä opit- 
tavaa on, silloin olemme päässeet monista pulmalli- 
sista kysymyksistä, jotka meitä aina kohtaavat sie- 
lutieteen ja kasvatusopin aloilla ja joiden edessä 
monet psykologit ja pedagogit neuvottomina seisovat. 
Ja miksi emme sitä uskoisi? Onhan se ikivanhojen 
filosofien ja uskontojen sekä raamatun ja Jesuksen 
oppi. Joskaan emme sitä voi kouraantuntuvilla 
todistuksilla niin pätevästi todistaa, että koko maa- 
ilma sen samalla kertaa eittämättömästi huomaisi 


i BJ 0= 


todeksi, lähestyy kumminkin aika ja on jo, että 
totuus tulee ilmi. Jokainen yksityinen voi pyrkiä 
tietoon ja jokainen voi oppia kaikki mitä toinenkin 
taitaa, jos hän vaan tahtoo. Siksi voi jokainen pyr- 
kiä ja siksi sanookin Buddha: »pyrkikää aina ja 
lakkaamatta!» Ne olivat hänen viimeiset sanansa 
kuolinvuoteellaan, ja miten tosia ne ovat, sen jo- 
kainen huomaa, joka jotakin tahtoo saavuttaa. 

Että olen ennen ollut maan päällä, sen todistaa 
sielussani se seikka, että tiedän jo edeltäpäin jon- 
kun asian olevan totta, aivan sellaisenkin, jota en 
ole koskaan ennen tuntenut. 

Kun luin » Henkimaailman salaisuudet», huoma- 
sin, että meitä oli ainoastaan muutama mies niistä 
useammasta kymmenestä tilaajasta, jotka sen luki- 
vat ja arvostelivat, jotka huomasimme sen heti to- 
deksi. Toiset eivät olleet sitä lainkaan ymmärtä- 
neet, toiset taas sanoivat humpuukiksi. 

Semmoisilla ihmisillä ei ole ennen eläessään ol- 
lut mitään tekemistä tällaisten asiain kanssa, siis 
ne eivät pysty heihin, eikä heillä ole mitään syn- 
nynnäistä pohjasäveltä, joka vastaisi tätä tiedon ääntä 
ja sanoisi heidän sielussaan, että sitä vastaan ei 
voi väittää, se kun on totta. Että tämä joukko on 
vielä niin suuri, todistaa vaan, että aika on pitkä, 
ennenkuin kaikki tulemme täydellisiksi. Täydelli- 
seksi jokaisen täytyy tulla. 

Ihmisten lapsista näyttää kuitenkin pitkien aikojen 
kuluessa yksi ja toinen tulleen täydelliseksi. Sem- 
moisia voisimme nimitellä entisistä ajoista: Krishna 
Buddha, Jeesus y. m., jotka ovat julkisesti enimmän 
vaikuttaneet maailmassa ja uskontojen perustaiina 


tulleet kuuluiksi. Mutta kyllä heidän tapaisiansa 
henkilöitä on aina voinut löytyä salaisuudessa, em- 
mekä me ollenkaan tiedä, kuinka paljon sellaisia 
Mestareita löytyy, jotka Nirvanaan astuvat kul- 
loinkin. 

Asteettainen kehitys siirtää luonnon lain mu- 
kaan toisen ylemmälle kehitysasteelle kuin toisen, 
ja ruumiinsa puolesta ei ihmisistä voi mitään sanoa. 
Päätekijänä on se, olemmeko monetta kertaa maail- 
massa ja miten laaja on entinen oppiaikamme. Siitä 
riippuu kaikki kehityksemme mahdollisuus. Toisen 
aura on jo kehittyneempi ja siinä on jo totuuden 
pohjasävel ja sen vuoksi se kokoaa totuuden tal- 
teensa, personan siitä tietämättäkin. Kun joku ul- 
koapäin tuleva suurempi sysäys panee nuo pohja- 
sävelet soimaan, silloin hän huomaa, että totuus 
olikin jo hänen sielussaan, vaikka hän ei sitä sel- 
vittää osannutkaan. 

Ja vaikka yksityisen ajatteen kehitys riippuu 
monista seikoista, on hänellä kuitenkin jossain mää- 
rin vapaan valinnan mahdollisuus. Ja tuo vapaa 
valinta riippuu ajatteen tietoisuudesta. Mitä tietoi- 
sempi on ajate eli korkeampi minämme, sitä va- 
paäampi se on ympäristönsä vaikutusvallan alaisuu- 
desta. 

Itämailla sanotaan elävän niin voimakkaita 
ihmisiä, että kykenevät lähettämään ajatusaaltoja, 
jotka näkyvät toisten silmille. Nyt tiedämme, 
että mikään konsti ei ole lähettää sellaisia aaltoja, 
jotka kuuluvat meidän korvillemme, sehän on 
jokaisen puhe, vaan näkö-aistimilla huomattavia pi- 
dämme harvinaisuuksina. Mutta niin pian kun tu- 

lemme näiden lait täydellisesti tuntemaan, niin pian 
selviää meille tämäkin asia. Hypnotismi ja som- 
nambulismi tietää jo tällaisten lakien olemassaolon, 
vaan meidän tiede ei vielä kykene niitä täydelli- 
sesti hallitsemaan. Tulee kuitenkin aika, jolloin 
kehitys on kulkenut tämänkin rajan yli, ja silloin 
kykenemme = välittömästi näyttämään toisillemme 
ajatuksemme. Mutta vielä enemmän! Aika tulee, 
jolloin emmo tarvitse mitään välittäjä-aistimia, vaan 
tunnemme toistemme ajatukset ilman mitään väli- 
tystä ja tiedämme toistemme sydämet paljaasta yh- 
dessäolosta. 


4 J 
Rjatus ja Jumala, 


Teosofisen oppimme mukaan ei pidä luulla, 
että kaikki kulkuajatukset ovat fyysillisellä ta- 
solla elävien ihmisten lähettämiä, sillä ajate voi olla 
itsetietoisena henkimaailmassa, vaikka sillä ei ole 
enään tämä fyysillinen ruumis käytettävänään. Aja- 
tuksemme voivat täten olla jo aikoja sitten tältä 
tasolta poistuneitten ihmisten lähettämiä, ihmisten, 
jotka tahtovat saada ajatuksiaan tällä tasolla julais- 
tuiksi meidän välityksellämme. 

Ja miten kiitolliset olisimmekaan, jos voisimme 
vastaanottokoneemme asettaa niin, että se kokoisi 
ainoastaan kaikkein ihanimmat, puhtaimmat ja ja- 
loimmat niistä ajatuksista, joita maapallomme hen- 
kinen ilmapiiri täynnään liikkuu. Sillä ehdoton 
totuus on, että sellaisille ajatusaalloille kuin olemme 


vastaanottokoneemme eli oman ajatusvarastomme 
pohja-soinnun asettaneet, sellaiset siihen tarttuvat 
ja sellaiset sitä kasvattavat. 

Voisimme nyt kysyä: eikö joka ihmisessä ole 
Jumalan vaikutus yhtä suuri, eikö joka ihminen 
ole Jumalan vaikutuksen ja kasvatuksen alainen? 
Vastaamme tähän: joka ihminen on Jumalan vai- 
kutuksen alainen yhdellä tavalla, ja mahdollisuus 
on jokaisella joskus kehittyä yhtä hyväksi aseeksi 
Jumalan kädessä kuin toinenkin. Mutta niinkuin 
kaikki muu luonnon valtakunnassa, niin ihminenkin 
vaatii asteettaista kehitystä. 

Teosofia sanoo, että luonto ja kaikki minkä me 
siinä näemme, on aineistuneita Jumalan ajatuksia. 
Jumalaksi kutsumme sitä maailmaa hallitsevaa Hen- 
keä, joka on kaikkialla läsnä olevainen, kaikessa 
vaikuttava voima, kaikki tietävä ja kaikkea ylläpi- 
tävä rakkaus, joka sanalla sanoen on kaikki kai- 
kessa ja kaiken takana. Tästä Jumalasta emme nyt 
voisi tietää mitään, ellemme näkisi Hänen ajatuk- 
siaan, ellei luonto julistaisi Hänen kunniataan. Itse 
Hän on aina takana käsittämättömänä salaisuutena, 
mutta Hänen luonnoksi ja maailmaksi kiteytyneet 
ajatuksensa opettavat meitä asteettain Häntä ym- 
märtämään, niin paljon kuin ihmisjärjelle on suotu 
ymmärtää. Sentähden voisimme sanoa, että Jumala 
tulee personalliseksi töissään ja me ymmärrämme 
Häntä siinä määrin kuin näemme ajattelevan perso- 
nallisuuden luonnon ilmiöitten takana. 

Pieni vertaus selittää meille tämän. 

Ajatelkaamme, että meillä on joku rajotettu 
määrä happea pullossa. Ajatelkaamme että tuo 


happi edustaisi Jumalaa, koska emme tavallisilla 
aistimillamme mitään voi huomata pullossa, haiste- 
limme tai maistelimme eli katselimme sitä miltä 
puolen tahansa. Tavallisen ihmisen voisimme saada 
vannomaan kautta ruumiinsa ja sielunsa, että siinä 
ei ole mitään. Mutta jos sitten pistämme sinne 
kuumennetun rautalangan, palaa se vähässä ajassa 
karreksi, antaen valoa, niin kirkasta, että meidän 
rahvaanmiehemme silmiä häikäsee. Silloin hän jo 
sanoo, että siinä oli jotakin. Ja jos hän ei ole 
ennen tuollaisia kokeita nähnyt, sanoo hän: sinä 
ehkä olet noita. Mutta jos tahdomme vielä enem- 
män personoida tuon »ihmeen», niin pudistamme 
pulloa siksi, että happi tulee silmillemme näkyväksi 
juoksevaksi aineeksi. Silloin sanoo rahvaan-mie- 
hemme: nyt siinä on vettä. Mutta se ei ole totta, 
sillä se on happea. 

Tällainen esimerkki näyttää, miten voimme per- 
sonoida Jumalan ollenkaan Häntä halventamatta 
tai muuttamatta. Mutta silloin meidän täytyy jo 
tietää, tietää vaikka väläykseltäkin Jumalan olen- 
naisuutta joutumatta ristiritaisuuksiin ja käsitteiden 
hämmennyksiin omain mielipiteittemme kanssa. 

Mutta teemme toisen kokeen ja otamme nyt 2 
pulloa. Toiseen otamme happea, toiseen vetyä. 
Mutta nyt rahvaan-mies ei enää uskallakkaan van- 
noa, ettei niissä ole mitään, koska hän on saanut 
jo vilahdukselta tietää, että siinä kyllä voi olla jo- 
takin, jota hän ei kykene selittämään. Otamme 
vielä kolmannenkin voiman, jota ei rahvaan mies 
pysty selittämään. Fmmekä mekään niistä muuta 
tiedä, kuin nimen. Yhdistämme sitten nuot näky- 

mättömät voimat ja henget. Syntyy räjäys. Rah- 
vaan miehemme säikähtää; alkaa pelätä pahempaa. 
Mutta sanomme hänelle tyynesti, että vaara on jo 
ohi, ja toisella kertaa ei hän enää pelkääkkään 
pahempaa. Sen tekee tieto. Pullossa on taas nes- 
tettä ja hän sanoo: se on vettä. Mutta mitä var- 
ten hän sanoo aina: vettä? Sitävarten että se on 
aineellisuuden perusmuoto, ja hän on tottunut sitä 
kaikkialla näkemään. Hän sanoi tällä kertaa oikein, 
sillä nyt siinä on vettä. Mutta onko se nyt ehdot- 
tomasti vaan paljasta vettä? EFi suinkaan! Sen 
voimme muuttaa lukemattomiin eri nimityksillä 
kulkeviin aineksiin, joissa kaikissa pääaineena on 
vesi. Voimmepa sen vielä muuttaa moniin eri muo- 
toihin, niinkun jääksi, hyöryksi, lumeksi j. n. e., 
joissa kuitenkin vesi on perusmuoto. 

Vielä voisimme kysyä: onko se nyt tuona pe- 
rusmuotonaan paljasta vettä? Rahvaan miehemme 
vastaa: kyllä se on vaan puhdasta ja paljasta vettä. 

Mutta me asetamme siitä pisaran voimakkaaseen 
mikroskoopiin ja annamme rahvaan miehemme kat- 
soa sitä ja kysymme, mitä hän näkee. Silloin hän 
sanoo näkevänsä ikäänkuin eläviä olentoja siellä 
ponnahtelevan ja kieppuvan ympäri. Hän ei tiedä 
vielä, onko ne eläviä olentoja, mutta jos annamme 
hänen katsoa mikroskoopiin 4 tunnin kuluttua ja 
asetamme sen niin, että vesipisara ei pääse haihtu- 
maan eli kuivumaan, mitä silloin sanoo tuo »Tuo- 
mas» näkevänsä? Hän sanoo näkevänsä siellä jou- 
kon hirviöitä »uiskentelemassa edestakaisin tavatto- 
malla nopeudella». Hän sanoo, että niitä nyt jo 
selvemmin erottaa vedestä ja että ne syövät toisiaan 

ja jakaantuvat keskeltä kahtia. Ne eivät kuiten- 
kaan ole samoja kuin edelliset, sillä mikroskoopiin 
oli jäänyt mikroobien siemen, josta nuo olivat viron- 
neet. 

Tässä on rahvaanmies nähnyt tyhjän aineistu- 
van, ja jos nyt puhumme hänelle tuollaisesta ai- 
neistumisesta ja Jumalan personoittumisesta taikka 
maailman luomisesta, niin hän jo ymmärtää asian 
paljoa paremmin ja kokonaan toisella tavalla. Sillä 
tämä on vertauskuva siitä, millä lailla Jumalan aja- 
tukset aineistuvat ja kiteytyvät. 

Ajatuksemme on meillä näkymätön, kuulumaton, 
hajuton ja mauton voima, jota ainoastaan vähän 
välittömästi tajuamme. Sen lähde, ajate eli ajatte- 
lija, on vieläkin tajuamattomampi. Mutta jos tah- 
domme ajatuksemme toisen tietoon, täytyy meidän 
ne ensinnä aineistuttaa. Meidän täytyy ensinnä 
järjestää ne selvään muotoon, sitten antaa tieto kie- 
lelle ja huulille, miten niiden on toimittava, jotta 
toinen sen ymmärtää. Miten vaikea tämä tehtävä 
on, huomaamme monta kertaa siitä, että puhuja, 
joka ei ole tottunut esiintymään sellaisena, usein 
valittaa, että hän ei saa ajatuksiaan puetuksi siihen 
muotoon kuin oikein tahtoisi. Ja usein meissä liik- 
kuu tunteita, joita emme osaa pukea minkäänlaisiin 
sanoihin eipä edes ajatuksiinkaan. Se todistaa, että 
korkeampi minämme ei ole vielä aineen herra eikä 
siis voi lähettää väreilyjä niin voimakkaasti, että 
voisi saada ne toisen tajuttaviksi. 

Mutta mikäli ihminen kehittyy ja viisastuu, si- 
käli myös hänen aivo-atoominsa hienostuvut ja hä- 
nen korkeampi minänsä voi vuorovaikutuksen eli 

kauttakulku-ajatusten kautta aste asteelta saada 
tajuttaville niitä kaikkein hienoimpia värähtelyjä, 
jotka ilmaisevat meille sen kauniimman ja puhtaim- 
man elämän harmonian, jota emme vielä ole tottu- 
neet kuulemaan. Vilaukselta saamme joskus tuntea 
semmoisten ajatusten suurenmoista vaikutusta, mutta 
emme kuitenkaan jaksa niitä personoida, sitä vä- 
hemmän aineistuttaa. 

Ja joskin itse voisimme asettaa auramme vas- 
taanottavaksi näille ylempien jumal-olentojen ajatuk- 
sille, emme kuitenkaan voisi kristalloida niitä niin 
karkeaan muotoon, että meitä ymmärrettäisiin. Sillä 
todistuksia on kautta historian, että ne henkilöt, 
jotka ovat näitä ajatuksia tulleet maailmalle julista- 
maan, ovat aina vainoa ja väärinkäsitystä osakseen 
saaneet. Maailma ei ymmärrä eikä tahdokkaan ym- 
märtää totuutta. Vielä ei ihmiskunnan aura ole 
asettunut vastaanottamaan sitä ihanneoppia, joka 
kerran on maailman valloittava. Mutta niinkuin 
yksilö kehittyy vähitellen syntyessään elämästä toi- 
seen, niin kansatkin historian kehittyessä valmistu- 
vat sitä päivää vastaanottamaan, jolloin kaikki paha 
on voitettu ja ihmiskunnan koko elämä on hyvän, 
oikean ja totuuden ikuisten lakien mukaan järjes- 
tetty. Ja tämä päivä koittaa silloin, kun ihmiset 
ovat oppineet ajattelemaan korkeita ajatuksia ja 
ajatuksen voimalla luomaan. 

Maailmankatsomuksemme. 


»Te olette Jumalan poikia; 
olkaat sentähden täydelliset 
niinkuin teidän taivaallinen 
Isänne on täydellinen.* 


Näissä Jeesuksen sanoissa piilee sekä hänen op- 
pinsa että kaikkien suurten uskonnonperustajain 
opetuksen koko sisällys. Me emme tarvitse antaa 
itämaisille opeillo suurempaa arvoa kuin niillä itses- 
tään on, mutta meidän pitää antaa arvo totuudelle. 
Ja totuus on niissä kaikissa, niin itämaisissa kuin 
länsimaisissakin opeissa. Se on sanottu olevan sa- 
ma ja samalla tavalla löydettävissä. 

Mitä tarkottaa siis tuo erotteleminen ja uskon- 
tojen vainoaminen? Jos asetumme objektiviselle 
kannalle ja katselemme kaikkia maailman uskontoja 
puolueettomasti ja ennakkoluulottomasti, niin tu- 
lemme siihen lopputulokseen, että kaikki tähtäävät 
samaan päämaaliin. + Kaikki pyrkivät tuntemaan 
totuutta. = Kaikki pyrkivät tuntemaan € suurta 
iankaikkista Henkeä, kaiken luojaa ja kaiken yllä- 
pitäjää, ja palvelemaan Häntä. Kaikkien uskonto- 
jen perustajat, suuret mestarit ja opettajat, kaikki 
he ovat opettaneet samaa: »Tulkaa täydellisiksi 
niinkuin Jumala!» 

Pyrkimysmuodot ovat kaikilla vaan vähän eri- 
laiset. Ja ne ihmiset, joilla ei ole pääasia tärkein, 


ovat aina kiinnittäneet huomiotaan vaan näihin muo- 
toihin. He luulevat, että jumalanpalvelusmuoto on 
se tärkein, joka vie heidät totuuden tietoon ja Ju- 
malan tuntemiseen, vaan se on erehdys. Kyllä 
muinais-suomalaisilla oli ihan sama mahdollisuus 
päästä Jumalan yhteyteen ja Hänen tuntemiseensa 
pyhissä lehdoissaan, kuin meilläkin kirkoisssamme. 
Enkä minä voi uskoa, että katolilaista johtaa maa- 
latun jumalankuvan palveleminen vähääkään parem- 
min Jumalan tykö, kuin buddhalaistakaan hänen 
puukuvansa palveleminen, sillä molemmat ovat vaan 
ulkonaisia muotoja, jotka eivät merkitse mitään. Ja 
jos me ajattelemme uskontoja vaan niiden juma- 
lanpalvelusmuotojen mukaan arvokkaiksi ja arvotto- 
miksi, niin silloin ehdottomasti olemme väärässä ja 
kovin höllällä pohjalla. 

Muodostamme siis maailmankatsomuksemme tä- 
ten: 

Jumalaan nähden: 

Jumala on totuus; Jumala on rakkaus; Jumala 
on vapaus. 

Ja millä tavalla Hänet löydämme, ei ole pää- 
asia, vaan pääasia on että Hänet löydämme. 

Lähimmäiseemme nähden: 

»Rakasta lähimmäistäs niinkuin itseäs!» 

Itseemme nähden: 

»Tunne itsesi!» Kun tunnet itsesi, tunnet Ju- 
malan, ja jumalan tunteminen on täydellisyys. 

Ympäristöömme nähden: 

Luonto on yksi ainoa kokonaisuus. Yksi ainoa 
Jumalan ajatus. Se on laki joka hallitsee kaikkea, 
eri muodoillaan. Se on siis maailman sielu ja luon- 

non itsetietoisuus, omalla tavallaan. Se on luke- 
mattomien vaihtelujen ja muunnosten alainen, sen 
pienimmästä hiukkasesta aina maailmankaikkeu- 
teen saakka. Se on kaikkialla kehityksen alainen 
ja oppikoulu ihmiselle. Tänne tulevat he yhä 
uudelleen oppimaan niitä lukutehtäviä, joita heidän 
suoritettavikseen on annettu. 





Uusia huomattavia kirjoja, 


välttämättömät jokaiselle teosofian 
harrastajalle: 


Bhagavad-Gitä eli Herran Laulu. Saksalaisesta 
käännöksestä suomentanut Martti Humu Hinta 
Smk 3: —. 

Monet luulevat, että teosofiset opit ovat uuden- 
aikaisia keksintöjä, mutta jokainen, joka lukee tä- 
män vanhan intialaisen kirjan, näkee, että samoja 
viisauden oppeja on opetettu tuhansia vuosia sitten. 
Kirjan arvoa lisäävät lukuisat sekä saksankielelle 
kääntäjän että suomentajan tekemät muistutukset ja 
selitykset, jotka taas puolestaan näyttävät, että kris- 
tinuskon syvälliset ajattelijat ja mystikot ovat opet- 
taneet selvintä teosofiaa. 


Ajatuksen laki. Kirjoittanut W. W. Atkinson. 
Vapaasti suomentanut Matti Kurikka. Hinta Smk 
I: — 

Mieltä virkistävä ja vapauttava kirja! Jokainen, 
joka ei vielä käsitä, minkä aarteen hän on ajatus- 
kyvyssään saanut, lukekoon tämän teoksen. 


Salatieteilijän sanakirja. Suomen teosofien 
käytettäväksi laatinut Pekka Ervast. Hinta Smk 1: —. 

Valitetaan usein, että teosofiset kirjat ovat vai- 
keatajuisia lukuisain vieraskielisten sanojensa ja 
lauseparttensa takia. Yllämainittu sanakirja poistaa 
kaikki vaikeudet lukijalta, joka tahtoo syventyä teo- 
sofiseen kirjallisuuteen. 


Tahdotteko tietää, mitä teosofia opettaa? 
Lukekaa silloin seuraavat kirjat allamainitussa jär- 


jestyksessä: 


1. Teosofia ja Teosofinen Seura. Epäilijän 
ja teosofien vuoropuheluja. Kirjottanut Pekka Er- 
vast. Hinta 20 piä 


2. Teosofiian Ulkopiirteet. Kirjottanut C. 
W. Leadbeater. Suomentanut V. Palomaa. Hinta 


50 piä. 
3. Valoa kohti. Nykyaikaisesta teosofiasta 
kirjottanut Pekka Ervast. Hinta Smk. 1: 75. 


4. Jälleensyntyminen. Kirjottanut Annie Be- 
sant. Suomentanut V. Palomaa. Hinta Smk. 1: —. 


5. Mitä on kuolema? Palanen yliaistillista 
sielutiedettä. = Kirjottanut Pekka Ervast. Hinta 
Smk. 3:—. 


Kaikki nämä kirjat saadaan kirjakaupoista, asia- 
miehiltämme ja suoraan meiltä. 


Ruotsalaista teosofista kirjallisuutta on meillä myö- 
tävänä ja meidän kauttamme voipi tilata eng- 
lanninkielistä teosofista kirjallisuutta. 


Teosofinen Kirjakauppa ja Kustannusliike 


Helsinki, Vuorikatu 12. 
Puhelin 47 11. 


